
He  kutsuvat  sitä  hypnoosiksi 

1 50  vuotta  väittelyä  tiedostamattomasta 


Ilpo  V.  Salmi 

Ihmismielen  tiedostamattoman  osan  mahdolli¬ 
suudet  ovat  kauan  kiinnostaneet  lääkäreitä  ja  tut¬ 
kijoita.  Brittiläinen  lääkäri  James  Braid  julkai¬ 
si  vuonna  1943  kirjan  Neurypnology,  jossa  poik¬ 
keavat  tajunnantilat  olivat  ensi  kertaa  tieteellisen 
pohdinnan  kohteena.  Onnettomuudekseen  Braid 
luuli,  että  kyseessä  oli  unenkaltainen  tila  ja  an¬ 
toi  siksi  ilmiölle  nimen  hypnoosi  kreikkalaisen 
jumaltaruston  unenjumalan  mukaan.  Varsin  pian 
Braidille  selvisi,  että  kyse  ei  ollut  unesta  ja  hän 
ehdotti  muita  nimiä,  esimerkiksi  monoideismi. 

Vahinko  oli  kuitenkin  jo  tapahtunut  ja  sana 
hypnoosi  juurtui  meidän  kaikkien  riesaksi  ylei¬ 
seen  kielenkäyttöön.  Englanninkielessä  on  il¬ 
miölle  vanhempikin  nimi,  mesmerismi,  mutta  se 
tarkoittaa  lähinnä  petkuttamista  ja  on  luonteel¬ 
taan  haukkumasana.  Sen  taustalla  on  itävalta¬ 
laisen  lääkärin  F. A.  Mesmerin  toiminta  1700- 
1800  lukujen  taitteessa. 

Monisatavuotisen  käytön  ja  tuhansien  tutki¬ 
musten  ja  julkaisujen  jälkeenkin  kysymys  siitä, 
mitä  hypnoosi  todellisuudessa  on,  jäänee  vas¬ 
tausta  vaille.  Monien  tutkijoiden  mielestä  ilmiö¬ 
tä  erillisenä  ei  ole  edes  olemassa.  Näihin  kuuluu 
arvostettu  yhdysvaltalainen  psykologian  emeri¬ 
tusprofessori  Robert  A.  Baker.  Hän  julkaisi 
1990  poleemisen  kirjan  They  call  it  hypnosis. 
Kirjassa  Baker  toteaa  hypnoosin  olevan  saman¬ 
tapainen  väärä  käsite  kuin  esimerkiksi  flogiston 
(jokin  palamaton  aine,  jonka  uskottiin  poistuvan 
elimistöstä,  kun  hapen  reaktioita  ei  vielä  tunnet¬ 
tu)  tai  eetteri,  joita  kumpaakaan  ei  ole  olemassa. 

Kirjan  alkuun  Baker  on  kerännyt  25  väittä¬ 
mää,  jotka  yleisesti  liitetään  hypnoosiin,  mutta 
jotka  hänen  mielestään  ovat  perättömiä.  Pyy¬ 
simme  kahta  suomalaista  hypnoosin  asiantunti¬ 
jaa  kommentoimaan  väitteitä.  Toinen  heistä  on 


Suomen  Hypnoosiyhdistyksen  monivuotinen  pu¬ 
heenjohtaja  ja  hypnoosikouluttaja,  suggestotera- 
peutti  Väinö  Pertamo  ja  toinen  psykiatri  Pekka 
Roponen,  joka  käyttää  hypnoosia  lääkärintyös- 
sään.  Roponen  on  opiskellut  hypnoosia  Ruot¬ 
sissa  ja  kirjoittanut  aiheesta  pari  artikkelia  myös 
Skeptikko-lehteen. 

Väitteet  on  suomentanut  Lauri  Gröhn.  Ohes¬ 
sa  niitä  kommentoi  ensin  Pertamo  (P)  ja  sitten 
Roponen  (R). 

Väite  1.  Hypnotisoijalla  on  epätavallisia, 
mystisiä  ja  maagisia  kykyjä,  joita  hän  käyttää 
ihmisten  kontrolloimiseen  ja  saadakseen  heidät 
toimimaan  haluamallaan  tavalla  vastoin  heidän 
tahtoaan. 

P:  Hypnoosia  ei  voida  käyttää  ihmisten  kont¬ 
rolloimiseen  tai  siihen,  että  saisi  heidät  toimi¬ 
maan  vasten  omaa  tahtoa  tai  omia  eettisiä  ja  mo¬ 
raalisia  näkemyksiä.  Jos  tätä  yrittää,  niin  hypno¬ 
tisoitu  joko  virkistyy  tai  hylkää  annetut  sugges¬ 
tiot. 

R:  Hypnoosiin  ei  liity  yliluonnollisia  ilmiöi¬ 
tä.  Hypnoosia  voidaan  käyttää  muiden  mene¬ 
telmien  ohella  nk.  aivopesussa,  mutta  pelkästään 
hypnoosin  avulla  ei  voida  murtaa  kenenkään  tah¬ 
toa.  Aivopesu  on  mahdollista. 

Väite  2.  Hypnotisoija  voi  saada  ihmiset  epä¬ 
moraalisiin  ja  laittomiin  tekoihin  —  jopa  mur¬ 
haan  —  hypnoosin  alaisuudessa  ilman,  että  he 
edes  tietävät  teostaan. 

P:  Hypnotisoidun  eettisten  ja  moraalisten  nä¬ 
kemysten  vastaiset  suggestiot  eivät  toimi. 

R:  Aivopesua  koskevat  tutkimukset  lienevät 
suurimmaksi  osaksi  salaisia.  Oletan,  että  kuva¬ 
tunlainen  ilmiö  on  mahdollinen,  mutta  ei  kuiten¬ 
kaan  pelkän  hypnoosin  avulla. 

Väite  3.  Hypnotisoija  voi  hypnotisoida  ihmi- 


2 


Skeptikko  3/94 


siä  pitkien  matkojen  päästä  —  jopa  puhelimit¬ 
se  tai  telepaattisesti  —  ja  saada  jonkun  trans¬ 
siin  milloin  haluaa. 

P:  Jonkinlainen  viestiyhteys  tarvitaan  aina. 
Se  saattaa  olla  myös  puhelin.  Tästä  johtuen  ra¬ 
diossa  ja  televisiossa  ei  koskaan  esitetä  hypnoo¬ 
siin  vaivuttamista  kokonaan. 

R:  Puhelimitse  hypnotisointi  on  mahdollis¬ 
ta,  olen  itsekin  jopa  lääketieteellisestä  syystä  si¬ 
tä  tehnyt.  Telepatiaa  ei  tiede  tunne.  Henkilö  voi¬ 
daan  ehdollistaa  vaipumaan  hypnoottiseen  tilaan 
periaatteessa  yhdellä  merkillä,  jos  tämä  itse  sitä 
haluaa. 

Väite  4.  Taitava  hypnotisoija  voi  hypnotisoi¬ 
da  kenet  tahansa,  milloin  tahansa,  missä  tahan¬ 
sa  ja  missä  olosuhteissa  tahansa  —  jopa  vastoin 
ihmisen  tahtoa. 

P:  Hypnotisoijan  ja  hypnotisoitavan  välille 
tarvitaan  'suopeuden  silta’.  Jos  se  puuttuu,  työs¬ 
kentely  on  hyvin  vaikeata. 

R:  Vastoin  tahtoaan  voidaan  hypnotisoida 
vain  nk.  dissosiaatio-oireista  eli  hallitsematto¬ 
mista  spontaaneista  hypnoositiloista  kärsivä  hen¬ 
kilö,  joka  ei  itse  hallitse  oireitaan.  Muutoin  kyl¬ 
lä  hypnotisointi  onnistuu  melkein  missä  ja  mil¬ 
loin  tahansa. 

Väite  5.  Monet  ihmiset  ovat  niin  vahvatah- 
toisia  ja  älykkäitä,  ettei  heitä  voida  hypnotisoi¬ 
da.  Heikkotahtoiset  ja  vähemmän  älykkäät  ih¬ 
miset  ovat  helposti  hypnotisoitavissa. 

P:  Usein  vahvatahtoiset  ja  älykkäät  ihmiset 
on  helppo  hypnotisoida  kunhan  jonkin  tasoinen 
'suopeuden  silta’  on  syntynyt.  Aivan  ääritapauk¬ 
sissa  voivat  psyykkiset  tekijät  estää  hypnotisoin- 
nin. 

R:  Tarkkaan  ei  tiedetä,  mistä  johtuvat  erot 
yksilöiden  hypnotisoitavuusherkkyyden  välillä. 
Yleensä  katsotaan,  että  vajaamielisiä  ei  voida 
hypnotisoida.  Muuten  hypnotisoitavuusherkkyy¬ 
den  arviointi  etukäteen  kokeilematta  on  arvailua. 

Väite  6.  Transsissa  olevia  henkilöitä  on  jos¬ 
kus  vaikea  herättää  ja  he  voivat  olla  tuossa  ti¬ 
lassa  pitkiä  aikoja.  Jotkut  eivät  herää  koskaan. 


P:  Kyse  on  vain  hetkellisestä  halusta  nauttia 
hyvästä  olosta.  Huhuista  huolimatta  ei  ole  ole¬ 
massa  selvää  tietoa,  että  joku  olisi  jäänyt  trans¬ 
siin. 

R:  Minua  itseäni  on  hyvin  vaikea  herättää. 
Menen  helposti  syvään  hypnoosiin  ja  viihdyn 
siellä.  Tiettävästi  kukaan  ei  ole  hypnoosiin  jää¬ 
nyt.  Jos  hypnotisointi  lopetetaan,  herää  kohde 
aikaa  myöten  itsestään. 

Väite  7.  Kun  henkilö  on  hypnotisoitu,  vain 
hänet  hypnotisoinut  voi  herättää  tämän  ja  siksi 
hypnoosi  on  vaarallista.  Jos  henkilö,  joka  hyp¬ 
notisoi  sinut,  kuolee,  jäät  ikuisesti  transsiin. 

P:  Jos  hypnotisoija  poistuisi  tai  jopa  kuoli¬ 
si  kesken  kaiken,  niin  transsissa  oleva  kyllästyi¬ 
si  melko  pian  olemaan  transsissa  tai  hän  vaipui¬ 
si  uneen  ja  heräisi  normaalilla  tavalla  nukuttuaan 
tarpeeksi. 

R:  Täyttä  puppua! 

Väite  8:  Hypnotisoituna  olet  altis  tekemään 
mitä  tahansa,  mitä  hypnotisoija  pyytää  —  hyvää 
tai  pahaa;  olet  orja,  jonka  on  toteltava  isäntää 
tahdoitpa  tai  et. 

P:  Jos  hypnotisoija  yrittäisi  antaa  hypnotisoi¬ 
dun  henkilön  moraalin  tai  eettisten  näkemysten 
vastaisia  suggestioita,  niin  hypnotisoitu  virkis¬ 
tyisi  heti  tai  hän  jättäisi  annetut  suggestiot  huo¬ 
miotta. 

R:  Pelkän  hypnoosin  avulla  ei  voida  saa¬ 
da  ketään  toimimaan  moraalinsa  vastaisesti  tai 
omaa  tahtoaan  vastaan. 

Väite  9.  Hypnoosi  voi  auttaa  paranemista 
mistä  vaivasta  tahansa  jo  muutamalla  kerralla 
ja  mielen  voima  on  niin  vahva,  että  hypnoosissa 
melkein  mikä  tahansa  vaiva  voidaan  parantaa. 

P:  Turha  kuvitella,  että  hypnoosilla  esimer¬ 
kiksi  kasvatettaisiin  uusi  sormi  katkenneen  tilal¬ 
le. 

R:  Yksittäisissä  tapauksissa  on  kuvattu  hyp¬ 
noosin  auttaneen  melkein  mihin  tahansa,  mutta 
kokeita  on  vaikea  toistaa,  joten  spontaanipara- 
nemista  (jopa  syöpäpotilaista  1-2  prosenttia  väi¬ 
tetään  paranevan  spontaanisti)  ei  voida  sulkea 

pois. 

Väite  10.  Jotta  hypnoosi  voisi  auttaa  sinua, 
sinun  pitää  olla  niin  syvässä  hypnoosissa,  että 
olet  kosketuksissa  alitajuntaasi. 

P:  On  virheellistä  luulla,  että  oletettu  hyp- 
noositilan  syvyys  ilman  muuta  korreloisi  saavu¬ 
tettujen  tulosten  kanssa. 

R:  Ihminen  on  kosketuksissa  alitajuntaansa 
valvetilassakin.  Hypnoosin  syvyydellä  ei  aina¬ 
kaan  lääketieteellisessä  käytössä  katsota  olevan 
suurta  merkitystä. 

Väite  11.  Kun  olet  hypnotisoituna,  olet  unes¬ 
sa  ja  tiedoton  ja  täysin  tietämätön  ympäristöstä, 
eli  olet  muuntuneessa  tietoisuuden  tilassa. 

P:  Ulkoisista  merkeistä  päätellen  hypnotisoi¬ 
dun  voisi  kuvitella  olevan  unessa.  Tavallisim¬ 
min  ihminen  kuitenkin  tietää  tarkasti  mitä  ym¬ 
päristössä  tapahtuu. 

R:  Hypnotisoitu  on  'sisäänpäin  kääntynyt’  eli 
orientaatiotoiminta  vaimentunut,  mutta  kaikkein 
syvimpiä  tiloja  lukuun  ottamatta  selvillä  ympä¬ 
ristöstään. 

Väite  12.  Hypnoosi  on  vaarallista.  Taitama¬ 
ton  ja  epäpätevä  hypnotisoija  voi  saada  ihmi¬ 
set  sekaisin  ja  vahingoittamaan  itseään.  Lisäk¬ 
si  hypnoosi  on  lääketieteen  osa-alue.  Lavahyp- 
noosi  ja  harrastusmuotoinen  hypnoosi  on  laiton¬ 
ta  lääkärintoimen  harjoittamista. 

P:  Valtaosa  hypnoosi-  tai  suggestoterapiasta 
on  muuta  kuin  sairauksien  parantamista. 

R:  Hypnoottiset  tilat  ovat  mielen  normaale¬ 
ja  liikkeitä.  Vain  erittäin  tökerö  hypnoosi  voi 
olla  vaarallista.  Lainopillisesti  tilanne  on  epä¬ 
selvä.  Suggestoterapiaa  ei  ole  pidetty  lääkärin¬ 
toimen  harjoittamisena,  mutta  uusi  laki  tervey¬ 
denhuollon  ammattinimikkeistä  ja  laillistamisis¬ 
ta  kyllä  edellyttää  psykoterapian  tekemiselle  vi¬ 
ranomaisten  antamaa  lupaa.  Lain  tulkinta  on  vie¬ 
lä  auki. 

Väite  13.  Hypnoosi  on  epäkristillistä  kuten 
henkien  manaaminenkin.  Se  on  paholaisen  ai¬ 
kaansaannosta  ja  kun  olet  hypnoosissa,  paho¬ 
lainen  tai  demonit  voivat  viedä  sielusi. 


P:  Kun  hypnoosia  osaava  lukee  Raamattua 
niin  sieltä  löytyy  monia  hypnoosiin  liittyviä  koh¬ 
tia.  Voisi  jopa  sanoa  Raamattua  ensimmäiseksi 
hypnoosin  oppikirjaksi. 

R:  Hypnoosiin  ei  liity  yliluonnollisia  ilmiöi¬ 
tä.  Kun  en  itse  ole  kristinuskoinen,  en  ota  kan¬ 
taa  siihen,  mikä  on  sen  vastaista. 

Väite  14.  Hypnoosi  vain  siirtää  oireet.  Jos 
hypnoosi  poistaa  yhden  oireen,  toisia  oireita  tu¬ 
lee  tilalle.  Esimerkiksi  jos  hypnoosi  poistaa 
päänsäryn,  voi  tilalle  tulla  hammassärky  tai  ma- 
hasärky. 

P:  Tämä  väittämä  ja  tulosten  lyhytaikaisuus 
ovat  psykoanalyyttisesti  suuntautuneiden  tera¬ 
peuttien  viljelemiä  väitteitä  silloin  kun  he  pe¬ 
rustelevat  omaa,  pitkää  terapiaansa. 

R:  Näin  on  psykoanalyyttisten  teorioiden 
pohjalta  väitetty,  mutta  näyttöä  ei  ole  koskaan 
esitetty. 

Väite  15.  Hypnoosi  ja  uni  ovat  sama  asia; 
hypnoosi  on  unen  muoto  ja  päinvastoin. 

P:  Katso  väite  1 1 . 

R:  Aivotoiminta  hypnoosissa  on  valvetoi- 
mintaa,  unessa  muuttunutta.  Hypnoosilla  ja 
unella  ei  ole  tekemistä  toistensa  kanssa. 

Väite  16.  Hypnoosi  ja  meditaatio  —  zen-, 
jooga-  tai  muu  meditaatio  —  ovat  sama  asia. 
Hypnoosi  on  meditaatiota  ja  päinvastoin;  kaik¬ 
ki  tietoisuuden  muuttamismenetelmät  ovat  yksi  ja 
sama  asia. 

P:  Menetelmiä  on  monia  ja  lopputulos  on  ni¬ 
mestä  riippumatta  sama  eli  muuntunut  tietoisuu¬ 
den  tila. 

R:  Menetelmät  ovat  erilaisia  mutta  lopputu¬ 
lokset  lienevät  suunnilleen  samanlaisia. 

Väite  17.  Ihmiset  eivät  voi  normaalitilassa 
muistaa  mitä  heille  tapahtui  hypnoosissa;  toisin 
sanoen  hypnoosi  aiheuttaa  muistinmenetystä. 

P:  Tavallisesti  ihminen  muistaa  asiat  niin  hy¬ 
vin,  että  väittää  olleensa  aivan  'hereillä’.  Tarvit¬ 
taessa  voidaan  antaa  muistamattomuussuggestio 
ja  toisinaan  tapahtuu  hetkellistä  'pätkimistä'. 

R:  Vain  syvässä  hypnoositilassa  voidaan  ai- 

heuttaa  lyhyt  amnesia. 

Väite  18.  Hypnoosissa  ihmisten  mieleenpa- 
lautumiskyky  paranee  ja  he  voivat  muistaa  tar¬ 
kasti  kaiken  mitä  heille  on  tapahtunut  mennei¬ 
syydessä. 

P:  Väite  pitää  pääosin  paikkansa. 

R:  Kaikki  muistiaines  on  prosessoitua  ja  var¬ 
sinkin  emotionaalisesti  voimakkaasti  latautuneet 
muistot  useimmiten  'värittyneitä’.  Hypnoosissa 
saatu  tieto  ihmisen  menneisyydestä  ei  ole  täysin 
luotettavaa,  mutta  sitä  voidaan  esimerkiksi  psy¬ 
koterapiassa  käyttää  käsiteltävänä  materiaalina. 
Yhdysvalloissa  on  tiettävästi  tapahtunut  oikeus- 
murhia,  kun  hypnoosissa  saatuun  tietoon  on  luo¬ 
tettu  liikaa. 

Väite  19.  Kirjaan,  näytelmään  tai  elokuvaan 
syventyminen,  uppoutuminen  musiikkiin  tai  jo¬ 
honkin  tehtävään  paneutuminen  niin  että  ajanta- 
ju  katoaa,  rukoukseen  syventyminen  tai  samais¬ 
tuminen  karismaattiseen  puhujaan  ovat  kaikki 
hypnoosin  muotoja.  Hypnoosia  on  myös  vaipu¬ 
minen  uneen  ajettaessa  yksitoikkoista  reittiä  tai 
kuunnellessa  monotonista  ääntä. 

P:  Hypnoositila  syntyy  usein  ilman  toisen 
henkilön  tietoisesti  suorittamaa  vaivutusta.  Tyy¬ 
pillistä  yllä  mainituille  kuvauksille  on  havahtu¬ 
minen  'todellisuuteen'. 

R:  Näin  voitaneen  sanoa,  jos  hypnoosi  ym¬ 
märretään  laajasti. 

Väite  20.  Hypnoosi  voi  edistää  selvänäköä 
ja  telepaattisia  kykyjä,  psykokineesiä,  ennalta- 
näkemistä  ja  kaikenlaisia  yliaistillisia  havaitse¬ 
misen  muotoja. 

P:  Hypnoosin  mahdollista  merkitystä  tässä 
asiassa  ei  ole  voitu  selvästi  osoittaa. 

R:  Yliluonnollisia  ilmiöitä  ei  ole  näytetty  to¬ 
teen,  hypnoosilla  tai  ilman. 

Väite  21.  Hypnoosissa  ihminen  saadaan  pu¬ 
humaan  totta  eli  ihminen  ei  kykene  valehtele¬ 
maan  transsissa. 

P:  Alitajunta  voi  estää  omaan  terveyteen 
tai  turvallisuuteen  vaikuttavien  asioiden  tuomista 
esiin.  Toisaalta  ihminen  voi  kertoa  sen,  min¬ 


kä  tunnetasolla  kokee  todeksi.  Länsimaisessa 
oikeuskäytännössä  hypnoosilla  saatuja  tietoja  ei 
katsota  voitavan  käyttää  tuomion  perustana. 

R:  Vrt  väite  18.  Myös  hypnoosissa  ihminen 
voi  valehdella. 

Väite  22.  Kun  ihminen  on  ensin  hypnotisoi¬ 
tu,  hänet  voidaan  pitää  transsissa  useita  tunteja, 
päiviä  tai  viikkoja. 

P:  Transsia  voidaan  toki  pitkittää  mutta  ei 
miten  paljon  vain.  Kyllä  ihmisen  alitajunta  pitää 
tässäkin  asiassa  puolensa. 

R:  Normaalisti  transsin  syvyys  vaihtelee, 
mutta  periaatteessa  sitä  voitaneen  jatkaa  pitkiä¬ 
kin  aikoja. 

Väite  23.  Hypnoosissa  ihmiset  voivat  tehdä 
asioita,  joita  he  eivät  voi  tehdä  valveilla,  esimer¬ 
kiksi  neuloja  voidaan  työntää  ihon  läpi,  ruumis 
voidaan  tehdä  jäykäksi,  voidaan  suorittaa  leik¬ 
kaus  ilman  nukutusta  ja  kipua  ei  tunnu.  Lisäksi 
hypnoosi  antaa  henkilölle  kykyjä  ja  taitoja,  joita 
hänelle  ei  ole  valvetilassa,  esimerkiksi  lisää  li¬ 
hasvoimaa,  aistit  terävöityvät,  muisti  paranee  ja 
autonomisen  hermoston  hallinta  paranee. 

P:  Kaikki  yllä  mainitut  ilmiöt  ovat  tilantees¬ 
ta  riippuen  mahdollisia  ilman  hypnoosia  tai  hyp¬ 
noosin  aikana. 

R:  Koska  mitään  mittaria  ei  ole  olemassa,  ei 
voida  tehdä  selvää  rajaa  hypnoosin  ja  valvetilan 
välille.  Hypnoosi  lienee  enemmän  psykologinen 
kuin  fysiologinen  ilmiö.  Ilmiöt  ovat  yksilöllisiä 
eli  toisille  voidaan  leikkaus  tehdä  ilman  puudu¬ 
tusta  'kylmiltäänkin'. 

Väite  24.  Hypnoosi,  kuten  unet,  tarjoaa  oi¬ 
kotien  alitajuntaan  ja  kaikki  sen  avulla  saatu  tie¬ 
to  on  totuudenmukaista. 

P:  Väite  pitää  vain  osittain  paikkansa.  Katso 
myös  väitteitä  18  ja  21. 

R:  Ks.  väite  21 

Väite  25.  Kun  henkilö  hypnotisoidaan,  hän 
on  muuntuneessa  tajunnan  tilassa  eli  transsissa 
tai  erityisessä  ja  ainutlaatuisessa  tietoisuuden  ti¬ 
lassa. 

P:  Jokainen  ihminen  on  päivittäin  tuossa  ti- 

lassa,  mille  on  annettu  monia  nimiä.  Hyvä  esi¬ 
merkki  on  hetki  ennen  uneen  vaipumista,  mi¬ 
hin  usein  liittyy  miellyttävä  lämmön  ja  paina¬ 
vuuden  tunne  sekä  aistit  ja  ajatukset  toimivat. 
Katso  myös  väitettä  19. 

R:  Fysiologisesti  transsi  on  rentoutunut  val¬ 
vetila.  Psykologisesti  ihmiset  kokevat  transsin 
eri  tavoin.  Kokemus  voi  myös  vaihdella  yksilöl¬ 
lä  elämäntilanteesta  riippuen. 

*  *  * 

Monet  Bakerin  väärinä  esittämät  väitteet  ovat 
suomalaisten  asiantuntijoiden  mukaan  osin  oi¬ 
keita.  Bakerin  strategiana  näyttääkin  olevan  hy¬ 
vin  kärjistettyjen  väitteiden  esittäminen,  jolloin 
hän  voi  todeta  ne  paikkansa  pitämättömiksi. 

Sanalla  hypnoosi  on  useita  eri  merkityssisäl¬ 
töjä.  Sillä  voidaan  tarkoittaa  menetelmää  tai  tek¬ 
niikkaa,  jolla  vaikutetaan  kohteeseen,  'hypnoti¬ 
soidaan’  hänet.  Hypnoosi  tarkoittaa  myös  tilaa, 
joka  on  saatu  aikaan,  eli  'henkilö  on  hypnoo¬ 
sissa’.  Tätä  jälkimmäistä  vastaan  Baker  ennen 
kaikkea  hyökkää. 

Allekirjoittaneen,  joka  myös  on  saanut  hyp- 
noosikoulutuksen,  mielestä  kiintoisin  on  väite  2. 
Voiko  ihmisen  hypnotisoida  tekemään  murhan? 

Kysymys  on  hankala,  koska  monet  toimi¬ 
vat  ilman  hypnoosiakin  julki  tuomiensa  eettisten 
tai  moraalisten  periaatteiden  vastaisesti.  Eettis- 
moraalisen  turvallisuuden  säilymiskäsitys  esitet¬ 
tiin  jo  viime  vuosisadan  lopussa  Pariisissa  Char- 
cotin  kuuluisien,  mutta  täysin  väärintulkittujen 
hypnoosikokeiden  yhteydessä. 

Kysymys  on  ilmeisesti  yhtä  paljon  toiveajat¬ 
telusta  kuin  faktasta.  Sekä  Euroopassa  että  Ame¬ 
rikassa  on  ollut  useita  oikeudenkäyntejä,  joissa 
on  väitetty  murha  tehdyksi  hypnoosissa.  Oikeu¬ 
den  päätökset  ovat  olleet  vaihtelevia. 

Hypnoosin  ongelma  monimutkaistui  entises¬ 
tään  1980  kuolleen  yhdysvaltalaisen  psykiat¬ 
rin  Milton  Ericksonin  kehittämien  tekniikoiden 
myötä.  Erickson  ei  suorittanut  perinteisiä  hyp¬ 
noosiin  vaivuttamisia  vaan  kertoi  tarinoita  ja  sai 


hämmästyttäviä  tuloksia.  Hänen  vaikutuksensa 
hypnoosiin  oli  mullistava  ja  esimerkiksi  hypnoo¬ 
sia  lähellä  oleva  menetelmä  NLP  (neurolingvisti- 
nen  ohjelmointi)  sisältää  paljon  Ericksonilta  pe¬ 
rittyä. 

Tarkoitus  on,  että  jatkamme  hypnoosikeskus- 
telua  Skeptikon  myöhemmissä  numeroissa.  Ot¬ 
takaa  siis  kantaa! 

Toimitukselta 


Eräs  nuorimies  epäili  Skepsiksen  järjestämässä 
yleisöpaneelissa  viime  vuoden  lopulla,  että  yh¬ 
distys  on  ukkoutumassa.  Vanhat  herrat  puhuvat 
kokouksissaan  viisaita  samalla  kun  nuoret  up¬ 
poutuvat  mystiikkaan. 

Syyskuun  ensimmäisenä  viikonloppuna  VR:n 
junanvaunu  oli  pakkautunut  täyteen  skeptikol¬ 
ta  matkalla  pohjoiseen.  Yhdistyksen  hallitusta 
ja  lehden  toimitusta  lukuunottamatta  suurin  osa 
vaunussa  olijoista  oli  vasta  koulunsa  päättäneitä 
nuoria.  Heidän  kriittistä  sanailuaan  kuunnellessa 
taittui  rattoisasti  koko  kahdeksantuntinen  matka 
Helsingistä  Ouluun. 

Vaikka  osallistujien  ikäjakauma  tämänvuoti¬ 
sella  yhdistyksen  kesäretkellä  tai  pitäisikö  pa¬ 
remminkin  sanoa  syysretkellä  Ouluun  osoittikin 
toista,  nuorimies  yleisöpaneelissa  ei  ollut  aivan 
väärässä.  Jo  tilastojenkin  mukaan  nykynuoriso 
on  kiinnostunut  enemmän  erilaisten  uskomusten 
tarjoamista  helpoista  maailmanselityksistä  kuin 
vaivautuu  itse  ottamaan  selvää  asioista  ja  nii¬ 
den  taustoista.  "Koulu  jotenkin  tappaa  kriitti¬ 
syyden",  arveli  eräs  nuori  retkeläinen.  "Vielä 
peruskoulussa  useimmat  ovat  hyvinkin  kriittisiä 
ja  kyseenalaistavat  asioita,  mutta  lukiossa  he  me¬ 
nettävät  kiinnostuksensa  ja  ikäänkuin  taantuvat." 
Miksi  näin  on,  siihen  ei  junamatkan  aikana  löy¬ 


detty  selvää  vastausta,  kiinnostavia  teorioita  kyl¬ 
läkin. 

Nuoria  kiinnostaa  mystiikka,  mutta  ei  niin 
että  he  olisivat  valmiit  suoralta  kädeltä  usko¬ 
maan  keijukaisiin  ja  metsänpeikkoihin.  Siitä  oli 
todistuksena  Oulun  yliopiston  järjestämät  tiede- 
päivät,  jonne  retkikunta  oli  matkalla.  Tiedepäi- 
vien  teemapäivä  Tiede  vastaan  epätiede  oli  ke¬ 
rännyt  yliopiston  luentosalin  ääriään  myöten  täy¬ 
teen  nuoria  opiskelijoita  ja  tutkijoita,  vaikka  oli 
sunnuntai  eikä  työ  yliopistolla  ollut  päässyt  vie¬ 
lä  edes  kunnolla  käyntiin. 

Kesäretken  anti  oli  muutoinkin  monipuoli¬ 
sen  runsas  ja  antoisa,  ei  vähiten  retkelle  osal¬ 
listuneiden  Karjaan  nuorten  skeptikoiden  ansios¬ 
ta.  Lauantaina  pohdimme  ihmismielen  mystii- 
kankaipuuta  nuotion  ääressä  aina  aamupuolel- 
le  yötä  vapaa-ajattelijoiden  kanssa,  jotka  olivat 
kutsuneet  meidät  mukaan  vuotuisille  kesäpäivil- 
leen  Ouluun.  Sunnuntai-aamuna  ennen  yliopis¬ 
tolle  menoa  kävimme  tarkistamassa,  oliko  Tie¬ 
dekeskus  Tietomaan  ufo-  ja  paranäyttely  muut¬ 
tunut  yhtään  kriittisemmäksi  viimevuotisen  Huu¬ 
haa-palkinnon  ansiosta. 

Oulun  tiedepäivien  alustuksiin  ja  tunnelmiin - 
sekä  retken  muuhun  antiin  palaamme  seuraavis- 
sa  Skeptikoissa. 

Marketta  Ollikainen 

Miksi  ihmiset  uskovat  parailmiöihin? 


Marketta  Ollikainen 

Skeptikkoja  on  aina  kiinnostanut  kysymys,  mik¬ 
si  niin  monet  ihmiset  pitävät  totena  asioita,  jotka 
eivät  pidä  paikkaansa  tai  ole  edes  todennäköisiä. 
Miksi  monet  takertuvat  helposti  yksinkertaistet¬ 
tuihin  maailmanselityksiin  ja  erilaisiin  huuhaail- 
miöihin,  vaikka  tiede  kertoisi  aivan  päinvastais¬ 
ta? 

Tutkijan  mielestä  ilmiötä  voidaan  ymmärtää 
ihmisen  arkiajattelun  pohjalta.  "Jotta  ihminen 
pystyy  elämään  tässä  maailmassa,  hänen  täytyy 
kyetä  valikoimaan  ympäristössä  olevasta  infor¬ 
maatiotulvasta  pieni,  mutta  olennaisin  osa.  Sen 
lisäksi  hänen  täytyisi  vielä  jäsentää  vastaanotet¬ 
tu  tieto  tavalla,  joka  auttaa  häntä  sopeutumaan 
ympäristöönsä",  sanoo  dosentti  Marjaana  Lin- 
deman-Viitasalo  Helsingin  yliopiston  psykolo¬ 
gian  laitokselta. 

"Käytännössä  se  tarkoittaa  sitä,  että  ihmisellä 
on  taipumus  yksinkertaistaa  moniselitteistä  in¬ 
formaatiota  kausaalisilla  ja  lineaarisilla  selityk¬ 
sillä  sekä  erilaisilla  päättelyn  peukalosäännöillä. 
Arkiajattelussa  ihminen  ei  välttämättä  edes  py¬ 
ri  tarkkuuteen  tai  totuuteen.  Hän  pikemminkin 
valikoi  tietoa  sen  mukaan  miten  se  sopii  hänen 
omaan  minäkuvaansa  ja  käsityksiinsä  ympäröi¬ 
västä  maailmasta." 

Monet  tieteenvastaiset  ilmiöt,  parailmiöistä 
uskontoihin,  sopivat  erinomaisen  hyvin  ihmi¬ 
sen  minäkäsityksiin  ja  maailmankuviin.  Suoma¬ 
laisen  psykologiantutkimuksen  uranuurtaja  Eino 
Kaila  piti  näitä  ilmiöitä  ihmisten  henkisinä  va¬ 
kuutuslaitoksina.  Maailmalle  on  keksittävä  mie¬ 
li  ja  järjestys,  muutoin  yksilö  tulee  toimintaky¬ 
vyttömäksi,  ahdistuu  ja  lamaantuu. 

Tieteellisesti  katsottuna  elämällä  ei  ole 
'tarkoitusta’,  maailma  on  epäoikeudenmukainen 
ja  jokainen  meistä  kuolee  mutta  kuolemanjälkei¬ 


sestä  elämästä  ei  ole  tietoa.  On  helpompaa  us¬ 
koa  esimerkiksi  astrologiaan,  joka  luo  tietoa  tul¬ 
vivaan  ja  umpimähkäiseen  maailmaan  järjestys¬ 
tä.  Se  lisää  'itsetuntemusta',  se  'selittää'  tuskal¬ 
lisia  tapahtumia,  sen  avulla  voidaan  kuvata  ja  en¬ 
nustaa  elämää. 

Lindeman-Viitasalon  mielestä  ihmisen  tie¬ 
donkäsittelyä  ja  erilaisia  uskomusjärjestelmiä  ei 
pitäisikään  arvioida  sen  mukaan,  kuinka  oikeita 
ja  rationaalisia  nämä  uskomukset  ovat.  "Inhimil¬ 
lisiä  käsitysjärjestelmiä  on  pikemminkin  arvioi¬ 
tava  sen  mukaan,  mikä  tehtävä  niillä  on  ihmisen 
toimintakyvyn,  mielenterveyden  ja  elämän  säily¬ 
misen  kannalta",  Kän  huomauttaa. 

"Esimerkiksi  liioitellun  optimistinen  kuva  it¬ 
sestä  kohottaa  itsetuntoa  ja  ylläpitää  ihmisen  us¬ 
koa  omaan  itseensä.  Se  lisää  yksilön  toimintaky¬ 
kyä,  hän  jaksaa  yrittää  enemmän  ja  näin  hän  to¬ 
dennäköisesti  myös  onnistuu  useammin  kuin  se, 
joka  ei  usko  itseensä  ja  omiin  vaikutusmahdolli- 
suuksiinsa." 

Oman  identiteetin  merkitys  yksilön  hyvin¬ 
voinnille  ja  toimintakyvyn  säilymiselle  on  tun¬ 
nettu  jo  kauan.  Jopa  yli  2000  vuotta  vanhois¬ 
ta  luolamaalauksista  on  löydetty  teksti  'Tunne 
itsesi’.  Nykyisin  ihmisen  identiteettiin  kohdis¬ 
tuu  kuitenkin  huomattavasti  enemmän  paineita 
ja  vaatimuksia  kuin  aikaisemmin. 

"Yhteiskunta  odottaa  yksilöltä  yhä  enemmän 
panoksia.  Ihmisen  olemusta,  rooleja  ja  identi¬ 
teettiä  on  alettu  käsitteellistää  yhä  monimutkai¬ 
semmilla  tavoilla  ja  odotukset  siitä,  mitä  yksilö 
voi  tehdä  ja  mitä  hänen  tulee  tehdä  ovat  dramaat¬ 
tisesti  kasvaneet  ja  monipuolistuneet",  Linde- 
man-Viitasalo  huomauttaa.  Hänen  mukaansa  tä¬ 
mä  voi  johtaa  siihen,  että  tulevaisuudessa  turvau¬ 
dutaan  yhä  hanakammin  ulkopuoliseen  apuun 

oman  luonteen  selvittämiseksi.  "On  melko  to¬ 
dennäköistä,  että  esimerkiksi  astrologian  ja  gra¬ 
fologian  suosio  tulee  tulevaisuudessa  vain  lisään¬ 
tymään",  Lindeman-Viitasalo  arvioi. 

Kuva  todellisuudesta  riittää 

Lindeman-Viitasalon  mukaan  kontrollin  tunne 
on  itseasiassa  se  perustekijä,  johon  selkeän  mi¬ 
näkuvan  ja  maailmankuvan  tarve  perustuu.  Ih¬ 
misellä  täytyy  olla  jonkinlainen  tunne  siitä,  että 
hän  pystyy  hallitsemaan  tilanteita,  muuten  hän 
luhistuu.  Kontrollin  tunne  voi  olla  niin  voima¬ 
kas,  että  jo  tietoisuus  sen  mahdollisuudesta  aut¬ 
taa  yksilöä  suoriutumaan  tehtävistä. 

Eräässä  kokeessa  koehenkilöitä  pyydettiin  te¬ 
kemään  erilaisia  päättely-  ja  sokkotehtäviä  huo¬ 
neessa,  jossa  oli  valtava  meteli.  Puolelle  koe¬ 
henkilöistä  kerrottiin,  että  jos  meteli  käy  sietä¬ 
mättömäksi,  he  voisivat  painaa  pöydällä  olevaa 
valkoista  nappia,  jolloin  meteli  lakkaisi.  Ne  koe¬ 
henkilöt,  jotka  tiesivät  voivansa  hallita  meteliä, 
tekivät  viisi  kertaa  enemmän  tehtäviä  ja  huomat¬ 
tavasti  vähemmän  virheitä  kuin  ne,  jotka  eivät 
tienneet  napin  olemassaolosta.  Kukaan  heistä  ei 
ollut  myöskään  painanut  nappia.  Sen  sijaan  ne 
koehenkilöt,  joille  ei  asiasta  oltu  kerrottu,  kes¬ 
keyttivät  kokeen  koska  työskentely  metelissä  oli 
heidän  mielestään  täysin  mahdotonta. 

"Ihmisen  toiminnassa  ei  välttämättä  ole 
oleellista  todellisuus,  vaan  se  kuva,  mikä  meil¬ 
lä  tuosta  todellisuudesta  on",  Lindeman-Viitasa¬ 
lo  kiteyttää. 

Kontrollin  tunne  on  äärimmäisen  voimakas 
erityisesti  silloin  kun  ihminen  sairastuu.  Pyrim¬ 
me  hallitsemaan  sairautta,  ymmärtämään  sen  syi¬ 
tä  ja  seurauksia.  Lindeman-Viitasalon  mukaan 
tämä  selittää  osittain  myös  sitä,  miksi  monet  niin 
herkästi  hakevat  apua  vaihtoehtolääkinnästä. 

"Lääketiede  tarjoaa  —  ainakin  monen  maal¬ 
likon  mielestä  —  epämääräisyyksiä,  jotka  eivät 
kerro  yhdestä  yksilöstä,  minusta  itsestäni  yh¬ 
tään  mitään.  Vaihtoehtolääkintä  sen  sijaan  tar¬ 


joaa  kaikkea  sitä,  mitä  yksilö  hädän  hetkellä  tar¬ 
vitsee:  yksiselitteisen  ja  helppotajuisen  selityk¬ 
sen  sairaudelle  ja  yksiselitteisen,  loogisen  hoi¬ 
don.  Näin  sairaus  tulee  paljon  paremmin  hallit¬ 
tavaksi  ja  elämä  siedettävämmäksi." 

Kuka  uskoo  paranormaaliin? 

Kaikki  ihmiset  pyrkivät  jäsentämään  odottamat¬ 
tomia  tapahtumia,  minäkuvaansa  ja  maailmanku¬ 
vaansa  tavalla  tai  toisella.  Mutta  minkälaiset  ih¬ 
miset  valitsevat  paranormaalit  ilmiöt  maailman¬ 
kuvansa  rakennuspuiksi? 

"Ehkä  tärkein  piirre  lienee  tarve  ulkoisesta 
kontrollista",  Lindeman-Viitasalo  sanoo.  "Jokai¬ 
nen  tarvitsee  kontrollia,  mutta  ihmiset  eroavat 
siinä,  miten  he  tuon  kontrollin  hahmottavat.  Mo¬ 
net  uskovat  että  he  voivat  itse  vaikuttaa  elämään¬ 
sä  ja  omaan  toimintaansa,  eli  heillä  on  sisäisen 
kontrollin  tunne.  Toisten  mielestä  elämää  ohjaa¬ 
vat  ulkopuoliset  voimat,  kuten  toiset  ihmiset,  Ju¬ 
mala,  kohtalo  ja  niin  edelleen." 

Lindeman-Viitasalon  mukaan  parailmiöihin 
uskovalla  saattaa  olla  heikko  itsearvostus  ja  epä¬ 
selvä  minäkuva.  Hän  tuntee  ehkä  kuolemanpel¬ 
koa,  hänelle  on  leimallista  ajattelun  ja  tietokä¬ 
sitysten  epäkriittisyys  ja  hänellä  on  heikko  epä¬ 
varmuuden  ja  ristiriitojen  sietokyky. 

Hyvinkin  irrationaaliset  uskomukset  saatta¬ 
vat  myös  säilyä,  vaikka  niin  sanotun  terveen 
järjen  mukaan  kaikki  asiat  puhuvat  uskomuksia 
vastaan.  Tutkijan  mielestä  erilaisten  käsitejärjes¬ 
telmien  pysyvyyttä  voidaan  ymmärtää  arkiajatte¬ 
lun  perusmekanismeilla. 

"Kun  tieteellinen  tutkimus  pyrkii  kaikin  kei¬ 
noin  varmistamaan  sen,  etteivät  tutkijan  omat 
odotukset  pääse  vaikuttamaan  tutkimustuloksiin, 
arkipäivän  ajattelu  toimii  aivan  päinvastaisesti. 
Mitä  enemmän  ulkomaailma  vastaa  odotuksiam- 
me,  sitä  tehokkaampaa  on  toiminta  ja  sitä  hel¬ 
pompaa  elämä  on." 

"Ajatelkaapa,  miten  hankalaa  olisi,  jos  meillä 
ei  olisi  lainkaan  aiempia  odotuksia  siitä,  mitä  ta- 


Skeptikko  3/94 


9 


pahtuu  kaupassa,  lentokoneessa  tai  hautajaisissa. 
Elämä  olisi  melko  sietämätöntä." 

Käsitejärjestelmämme  toimii  tutkijan  mu¬ 
kaan  silloinkin,  kun  arkiajattelu  johtaa  meidät 
täysin  hakoteille. 

Eräässä  kokeessa  koehenkilöille  näytettiin 
virnuilevaa  henkilöä  esittävä  valokuva.  Osalle 
koehenkilöistä  kerrottiin,  että  kyseinen  henkilö 
oli  aggressiivinen.  Toisille  puolestaan,  että  hän 
oli  erittäin  ystävällinen.  Ensimmäiset  pitivät  va¬ 
lokuvan  virnistystä  irvistyksenä,  kun  taas  ystä¬ 
välliseksi  luulleet  näkivät  naaman  hymyilevänä. 

"Jos  uskon  astrologiaan,  näen  tähtien  vaiku¬ 
tuksia  päivittäin.  Jos  uskon  ufoihin,  niitä  on 
helppo  havaita," 

Lindeman-Viitasalon  mukaan  omaksumam¬ 
me  käsitejärjestelmä  toimii  silloinkin,  kun  jou¬ 
dumme  pakosta  vastaanottamaan  tietoa,  joka  ei 
vastaa  ennakko-odotuksiamme.  Odottamaton 
tieto  tai  tapahtuma  tulkitaan  sattuman  tai  tilan¬ 
teen  aiheuttamaksi  poikkeukseksi,  eikä  tietoa  pi¬ 
detä  luotettavana.  Odotusten  mukainen  tieto  sen 
sijaan  arvioidaan  aina  hyvin  luotettavaksi. 

Persoonallisuuskäsitteet 

epätarkkoja 

Tutkimuksissa  on  todettu,  että  ihmiset  uskovat 
lähes  millaiseen  persoonallisuuskuvaan  tahan¬ 
sa.  Vaikka  koehenkilöille  kerrottaisiinkin  jäl¬ 
kikäteen,  että  heidän  oikeaan  osuvana  pitämän¬ 
sä  persoonall isuuskuvaus  oli  tuulesta  temmattu, 
koehenkilön  näkemys  pysyy  järkähtämättömänä. 
Hän  on  yhä  sitä  mieltä,  että  kuvaus  oli  osuva. 

Tutkijan  mukaan  selitys  löytyy  ihmisen 
muistin  toiminnasta.  "Kun  ihmisen  mieleen  ak¬ 
tivoidaan  vaikka  sana  ujo,  hänen  muistinsa  al¬ 
kaa  tuottaa  esimerkkejä  ja  tilanteita,  joissa  hän 
on  ollut  ujo.  Näitä  esimerkkejä  tulee  kaikille  ih¬ 
misille  sen  verran,  että  on  helppoa  sanoa,  että 
kuvaus  oli  osuva." 

Esimerkiksi  grafologi  tai  astrologi  pystyy  ai¬ 
na  antamaan  osuvan  luonneanalyysin,  koska  per¬ 


soonallisuuskäsitteet  ovat  epätarkkoja,  'sumeita’ . 
Niillä  ei  ole  yksiselitteisiä  kriteerejä.  Määritel¬ 
mä  hyvä  johtaja  tai  muu  vastaava  luonnehdinta 
voidaan  ymmärtää  monella  tapaa.  Persoonalli¬ 
suuspiirteet  eivät  ole  joko-tai  -käsitteitä. 

"Persoonallisuuskäsitteet  ovat  jatkumoita, 
joiden  määrä  vaihtelee  yksilöstä  toiseen.  Kun 
meille  sanotaan,  että  olemme  ahkeria,  uskom¬ 
me  määritelmään,  koska  me  kaikki  olemme  jos¬ 
sain  tilanteessa  tai  jonkun  asian  suhteen  ahke¬ 
ria",  Lindeman-Viitasalo  sanoo. 

Ei-tietokin  on  tietoa 

Tutkijan  mielestä  kiinnitämme  suhteettoman  pal¬ 
jon  huomiota  yksittäisiin  tapahtumiin,  ihmisiin 
tai  tunteisiin,  mutta  emme  osaa  hyödyntää  tietoa 
siitä,  että  mitään  ei  tapahdukaan.  Jos  esimerkik¬ 
si  soitamme  jollekin  tuttavalle,  joka  kertoo  juu¬ 
ri  ajatelleensa  soittaa  meille,  pidämme  sitä  osoi¬ 
tuksena  telepatiasta.  Mutta  samalla  unohdamme 
ne  lukemattomat  puhelinsoitot,  joissa  tällaista  ei 
ole  tapahtunut. 

"Se  että  mitään  ei  tapahdu,  ei  ole  ihmiselle 
'tietoa'.  Tapahtumattomuuteen  ei  yleensä  kiinni¬ 
tetä  huomiota  eikä  tapahtumattomuus  siitä  syys¬ 
tä  myöskään  tallennu  ihmisen  muistiin",  Linde¬ 
man-Viitasalo  sanoo. 

Arkielämän  syy-  ja  seuraussuhteiden  ymmär¬ 
rystä  vääristää  myös  niin  sanottu  vastaavuushar- 
ha.  Kuvittelemme,  että  jonkin  teon  tai  tapahtu¬ 
man  syy  ja  seuraus  ovat  samankaltaisia,  toisiaan 
vastaavia.  Oletamme,  että  suurilla  tapahtumilla 
on  suuret  syyt  ja  monimutkaisilla  tapahtumilla 
monimutkaiset  syyt.  Näin  ei  kuitenkaan  välttä¬ 
mättä  ole.  Perhosen  siiven  liikahdus  voi  aiheut¬ 
taa  hirmumyrskyn. 

Nykyisin  vastaavuusajattelu  on  selvemmin 
nähtävissä  vaihtoehtolääkinnässä,  astrologiassa 
ja  grafologiassa.  Esimerkiksi  grafologiassa 
oletetaan,  että  ristimäiset  t-  kirjaimet  kertovat 
ristiriidoista  ja  kuolemanajatuksista,  sisäänpäin 
kääntynyt  teksti  kuvastaa  sisäänpäin  kääntynyt- 

tä  persoonallisuutta  ja  niin  edelleen.  Todellisuu¬ 
dessa  tällaisia  vastaavuuksia  ei  ole,  mutta  sisäl¬ 
löllisesti  samankaltaisuudet  vaikuttavat  loogisil¬ 
ta. 

Lindeman- Viitasalo  muistuttaa,  että  arkiajat¬ 
telun  päättelykeinoja  käyttävät  kaikki,  myös  tie¬ 
demiehet  ja  -naiset.  Niitä  käytetään,  koska  ne 
ovat  taloudellisia  ja  auttavat  valitsemaan  tieto¬ 
tulvasta  olennaisimman  aineksen.  Arkipäättely 
myös  usein  osuu  sattumaa  hieman  paremmin  oi¬ 
keaan. 


"Emme  voi  vaatia,  että  ihmisen  tulisi  aina 
olla  mahdollisimman  rationaalinen.  Jos  tuntee 
savunhajua  makuuhuoneessa,  ei  kannata  tuudit¬ 
tautua  uneen  ajattelemalla,  että  tulipalon  toden¬ 
näköisyys  on  hyvin  pieni.  Viisaampaa  on  var¬ 
mistaa  tilanne",  tutkija  muistuttaa. 

Dosentti  Marjaana  Lindeman-Viitasalo  alus¬ 
ti  aiheesta  'Miksi  ihmiset  uskovat  parailmiöihin’ 
Skepsiksen  kuukausikokouksessa  kesäkuussa. 


Skepsiksen  haaste 

10  000  mk  sille,  joka  pystyy  valvotuissa  olosuhteissa 
tuottamaan  paranormaalin  ilmiön 

Terapeutit  lain  valvontaan 


Timo  Kaitaro 

Aikaisemmin  on  Suomessa  säädetty  lailla  eräi¬ 
den  terveydenhuollon  ammattien  harjoittamises¬ 
ta.  Esimerkiksi  laiton  lääkärintoimen  harjoitta¬ 
minen  ilman  vaadittavaa  pätevyyttä  on  ollut  kiel¬ 
lettyä.  Myös  hammaslääkärin,  proviisorin,  far¬ 
maseutin,  optikon,  hammasteknikon  ja  hierojan 
toimista  sekä  sairaanhoidosta  on  säädetty  lakeja. 

Osa  terveydenhuollon  piirissä  toimivista  am¬ 
mattihenkilöistä  on  kuitenkin  ollut  ilman  tällais¬ 
ta  lain  suojaa.  Tällainen  tilanne  on  joissakin 
tapauksissa  heikentänyt  asiakkaan  oikeusturvaa 
ja  potilasturvallisuutta.  Aikaisemmin  on  esimer¬ 
kiksi  kuka  tahansa  periaatteessa  voinut  esiintyä 
psykologina  tai  psykoterapeuttina  ilman  koulu¬ 
tusta  —  jos  vain  kantti  on  riittänyt  —  ilman  että 
häntä  olisi  voinut  syyttää  lain  rikkomisesta. 

Kansaneläkelaitoksen  korvaus  psykoterapias¬ 
ta  kylläkin  on  edellyttänyt,  että  terapeutti  on  KE- 
LAn  terapeuttilistalla,  johon  otetaan  vain  asian¬ 
mukaisen  koulutuksen  saaneita  henkilöitä.  Mut¬ 
ta  toisaalta  psykoterapeutti-nimikkeellä  ei  ole  ol¬ 
lut  lain  suojaa:  vastaanoton  on  voinut  panna  pys¬ 
tyyn  kuka  tahansa,  ja  asiakkaan  on  ollut  vaikeaa 
erottaa  koulutetut  terapeutit  ja  muut  alan  yrittä¬ 
jät. 

Vaatimuksia  psykologitoiminnan  saamiseksi 
lain  valvontaan  ovat  vauhdittaneet  erilaiset  villi¬ 
nä  rehottavat  luonne-analyysit,  persoonallisuus- 
testaukset  ja  henkilöstövalintapalvelut.  Räikeim¬ 
piä  esimerkkejä  ovat  tarjonneet  scientologit,  jot¬ 
ka  ovat  Huuhaa-palkintonsa  ansainneet,  mutta 
joiden  toiminnasta  on  ollut  vaikea  saada  otetta 
lainsäädännön  sisältämien  aukkojen  vuoksi. 

Kesäkuussa  voimaan  tullut  uusi  laki  tervey¬ 
denhuollon  ammattihenkilöistä  pyrkii  varmis¬ 
tamaan,  että  sen  kattamilla  ammattihenkilöil¬ 
lä  on  ammattitoiminnan  edellyttämä  koulutus, 


muu  riittävä  ammatillinen  pätevyys  ja  valmiu¬ 
det.  Laki  määrittää  ammatteja,  joissa  toimimi¬ 
nen  edellyttää  terveydenhuollon  oikeusturvakes¬ 
kuksen  myöntämää  lupaa,  jonka  saa  osoitettuaan 
omaavansa  siihen  vaadittavan  koulutuksen  (se¬ 
kä  täyttäessään  mahdolliset  asetuksella  sääde¬ 
tyt  muut  pätevyysvaatimukset).  Tällaisia  lail¬ 
listettuja  ammattihenkilöitä  ovat  uuden  lain  mu¬ 
kaan  proviisori,  psykologi,  puheterapeutti,  ravit¬ 
semusterapeutti,  farmaseutti,  sairaanhoitaja,  kä¬ 
tilö,  terveydenhoitaja,  fysioterapeutti,  laborato¬ 
riohoitaja,  röntgenhoitaja,  hammashuoltaja,  toi¬ 
mintaterapeutti,  optikko  ja  hammasteknikko. 

Asetuksella  nimikesuojattuja  ammatteja  ovat 
apuhoitaja,  apuneuvoteknikko,  hammashoitaja, 
jalkojenhoitaja,  koulutettu  hieroja,  koulutettu  ki¬ 
ropraktikko,  koulutettu  naprapaatti,  koulutettu 
osteopaatti,  kuntohoitaja,  lastenhoitaja,  lähihoi¬ 
taja,  lääkintävahtimestari-sairaankuljettaja,  mie¬ 
lenterveyshoitaja,  mielisairaanhoitaja,  perushoi¬ 
taja,  psykoterapeutti,  sairaalafyysikko,  sairaala- 
geneetikko,  sairaalakemisti,  sairaalamikrobiolo- 
gi  ja  sairaalasolubiologi. 

Asetuksen  mukaan  psykoterapeutilta  edel¬ 
lytetään  joko  niin  sanottua  vaativan  erityis¬ 
tason  pitkää  psykoterapiakoulutusta  ta  vähin¬ 
tään  kolmivuotista  oikeusturvakeskuksen  hyväk¬ 
symää  psykoterapiakoulutusta,  joka  sisältää  teo¬ 
riaopintojen  lisäksi  riittävästi  työnohjausta  sekä 
omakohtaista  psykoterapiaa.  Koulutetulta  kiro¬ 
praktikolta  tai  koulutetulta  naprapaatilta  edelly¬ 
tetään  vähintään  nelivuotista  yhtenäistä  koulu¬ 
tusta. 

Laki  määrittelee  myös  joitakin  terveyden¬ 
huollon  ammattihenkilön  yleisiä  velvollisuuksia. 
Laki  mm.  toteaa,  että  terveydenhuollon  ammat¬ 
tihenkilön  on  ammattitoiminnassaan  sovellettava 

"yleisesti  hyväksyttyjä  ja  kokemusperäisiä  perus¬ 
teltuja  menettelytapoja  koulutuksensa  mukaises¬ 
ti,  jota  hänen  on  pyrittävä  jatkuvasti  täydentä¬ 
mään"  (pykälä  15). 

Lupien  myöntämisen  lisäksi  Sosiaali-  ja  ter¬ 
veysministeriön  alainen  terveydenhuollon  oi¬ 
keusturvakeskus  valvoo  terveydenhuollon  am¬ 
mattihenkilöiden  toimintaa.  Mikäli  ammatti¬ 
henkilö  laiminlyö  laissa  mainittuja  velvollisuuk¬ 
sia  tai  suorittaa  sellaisia  tehtäviä,  joihin  hä¬ 
nen  ammattitaitoaan  on  pidettävä  riittämättömi¬ 
nä,  tai  toimii  muuten  virheellisesti  tai  moititta¬ 
vasti,  voi  oikeusturvakeskus  rajoittaa  ammatin- 
harjoittamisoikeutta  toistaiseksi  tai  poistaa  sen 
toistaiseksi.  Vastaavasti  nimikesuojatulta  am¬ 
mattihenkilöltä  voidaan  kieltää  toistaiseksi  am¬ 
mattinimikkeen  käyttö. 

Laki  vaikuttaa  potilaan  oikeusturvaan  konk¬ 
reettisesti  siten,  että  lain  tarkoittamat  ammatti¬ 
henkilöt  tai  heidän  työnantajansa  ovat  velvoitet¬ 
tuja  ottamaan  potilasvahinkovakuutuksen.  Näin 
heidän  antamastaan  hoidosta  mahdollisesti  koi¬ 
tuvat  vahingot  kuuluvat  potilasvahinkolain  mu¬ 
kaisen  korvauksen  piiriin. 

Aikaisemmin  asiakas  oli  vailla  tällaista  tur¬ 
vaa,  jos  esimerkiksi  yksityisenä  ammatinharjoit¬ 
tajana  toimiva  kiropraktikko  ei  oma-aloitteises- 
ti  ollut  huolehtinut  vakuutuksista.  Kiropraktik¬ 
kojen  kohdalla  on  kuitenkin  syytä  olla  tarkka¬ 
na  titteleiden  kanssa:  nimikesuojaan  liittyvä  va¬ 
kuutusvelvollisuus  koskee  vain  koulutettuja  ki¬ 
ropraktikkoja  (DC),  ei  kouluttamattomia  maal- 
likkokiropraktikkoja  (laki  nimittäin  suojaa  vain 
nimikkeen  koulutettu  kiropraktikko,  jättäen  pel¬ 
kän  "kiropraktikko"  -nimikkeen  edelleen  vapaa¬ 
seen  käyttöön). 

Paitsi  että  laki  parantaa  terveydenhuollon 
asiakkaan  oikeusturvaa,  lain  myötä  asiakkaan  on 
helpompi  varmistaa,  että  ammattihenkilöllä  on 
myös  toimensa  edellyttämä  koulutus  eikä  pelkäs¬ 
tään  hyvä  itseluottamus.  Skeptikon  kannalta  voi 
todeta,  että  laki  mahdollistaa  myös  selvästi  va¬ 
letieteeseen  perustuviin  terapioihin  puuttumisen 


sen  säätelemien  ammattien  puitteissa.  Tällais¬ 
ta  kontrollia  vastustetaan  joskus  vapaiden  mark¬ 
kinoiden  nimissä,  mutta  henkilökohtaisesti  pi¬ 
dän  potilasturvallisuutta  tärkeämpänä  kuin  mark¬ 
kinoiden  pyhää  vapautta. 

Sokeat  markkinavoimat  eivät  välttämättä 
suosi  perusteltuja  kokemusperäisiä  menetelmiä; 
suuria  lupauksia  on  aina  helpompi  antaa  kuin 
hankkia  pitkää  ja  vaativaa  koulutusta.  Erilaisia 
vaihtoehtoja  saa  sitä  paitsi  tarjota  asiakkailleen 
vastaisuudessakin,  kunhan  käyttää  asianmukais¬ 
ta  ammattinimikettä  eikä  esiinny  laillistetun  am¬ 
mattihenkilön  roolissa.  Arvonlisäverolaki  tosin 
suosii  verotuksellisesti  laillistettujen  ja  nimike- 
suojattujen  ammattihenkilöiden  antamia  palvelu¬ 
ja  siten,  että  heidän  palvelunsa  ovat  (tietyin  ra¬ 
joituksin)  vapaita  arvonlisäverosta. 

Nykyisen  lain  luomaa  tilannetta  voi  ehkä  ver¬ 
rata  ranskalaiseen  viinien  viralliseen  laatuluo¬ 
kitukseen,  jossa  kontrolloituun  alkuperämerkin- 
tään  ovat  oikeutettuja  vain  tietyt  kriteerit  täyttä¬ 
vät  viinit.  Hyviä  viinejä  voi  joskus  löytää  tämän 
luokittelun  ulkopuolelta,  mutta  toisaalta  ostaes¬ 
saan  pullon  luokiteltua  Saint-Emilionia  voi  olla 
varma,  ettei  se  maistu  Midin  alueen  pöytäviinil¬ 
tä.  Vastaavasti  voi  toimivia  terapiamuotoja  tai 
hyviä  terapeutteja  jäädä  laillistamisen  tai  nimi- 
kesuojan  ulkopuolelle. 

Lähinnä  sellaiset  terapiamuodot,  joissa  kou¬ 
lutus  on  lyhyt,  jäävät  vaille  juhlallista  nimikettä. 
Toisaalta  laillisesti  psykoterapeutiksi  itseään  kut¬ 
suvasta  terapeutista  voi  jatkossa  olla  varma,  et¬ 
tä  hänellä  on  takanaan  lain  edellyttämä  vähin¬ 
tään  kolmivuotinen  koulutus  työnohjauksineen 
eikä  vain  pari  viikonloppukurssia.  Muu  toimin¬ 
ta,  jolla  on  mahdollisia  terapeuttisia  vaikutuk¬ 
sia,  ei  tule  kielletyksi,  mutta  on  jatkossa  hel¬ 
pommin  erotettavissa  lain  tarkoittamasta  psyko¬ 
terapiasta. 

Laki  ei  myöskään  määrittele  psykoterapeu¬ 
tin  pohjakoulutusta  vaan  tämä  riippuu  viime  kä¬ 
dessä  hyväksyttävien  koulutusohjelmien  asetta¬ 
mista  vaatimuksista.  Yleisenä  periaatteena  lie- 

nee  kuitenkin,  että  psykoterapeuttina  toimival¬ 
la  tulisi  olla  vaadittavien  persoonallisten  ominai¬ 
suuksien  lisäksi  perustiedot  mielenterveyden  häi¬ 
riöistä  ja  niiden  hoidosta.  Hyväksi  terapeutiksi 
ei  kuitenkaan  tulla  pelkästään  lukemalla  kirjoja 


vaan  kehittämällä  terapian  vaatimia  ihmissuhde¬ 
taitoja.  Siksi  merkittävä  osa  terapiakoulutuk¬ 
sesta  muodostuukin  käytännön  työskentelystä  ja 
kokeneemman  kollegan  antamasta  työnohjauk¬ 
sesta. 


Skepsis  toivottaa  onnea  puheenjohtaja  Veli  Toukomiehelle, 
joka  täytti  puoli  vuosisataa  28.  syyskuuta. 

"Tsemppiä  Veli  vielä  toiset  puoli  vuosisataa!" 

Skeptikko  yhtyy  onnitteluihin 


14 


Skeptikko  3/94 


Oikeusohjeita  skeptikoille 


Erkki  Aurejärvi 

Skeptikot  ovat  kyselleet  tieteellisen  ja  yhteiskun¬ 
nallisen  arvostelun  oikeudellisia  rajoja.  Saako 
huuhaa-tieteilijää  nimitellä  valehtelijaksi  tai  hul¬ 
luksi?  Onko  kriitikolla  mahdollisuus  puuttua 
radion  ja  television  levittämään  hölynpölyyn? 
Mitä  seuraa,  jos  yliopiston  professori  sekoittaa 
luennoillaan  tieteen  ja  humpuukin?  Voiko  työn¬ 
antaja  vapaasti  valita  työntekijän  astrologisin  tai 
grafologisin  testein? 

Skeptikkojen  kysymykset  ovat  niin  laajoja, 
että  niihin  liittyvästä  juridiikasta  voisi  kirjoittaa 
paksun  kirjan.  Tässä  artikkelissa  on  tyydyttävä 
suppeisiin  vastauksiin. 

Tieteellinen  arvostelu  ja  kiistely  eri  maail¬ 
manselityksistä  on  oikeusjärjestyksen  mukaan 
sallittua.  Suomen  perustuslain  mukaan  (Halli¬ 
tusmuodon  10  §)  jokaisella  kansalaisella  on  sa¬ 
nan  vapaus  sekä  oikeus  kirjoituksen  ja  kuvallisen 
esityksen  julkaisemiseen  kenenkään  niitä  enna¬ 
kolta  estämättä,  samoin  kuin  oikeus  kokoontua 
keskustelemaan  yleisistä  asioista  edeltäpäin  lu¬ 
paa  hankkimatta.  Ilmaisunvapaus  kuuluu  perus¬ 
oikeuksiin,  ennakkosensuuri  on  kielletty,  mah¬ 
dolliset  seuraamukset  ilmaisurajojen  ylittämises¬ 
tä  määrätään  jälkikäteen. 

Arvostelunvapautta  rajoittavat  kunnianlouk¬ 
kausta  koskevat  säännökset.  Jos  keskustelija 
käyttää  liian  kärkevää  kieltä,  hän  saattaa  syyl¬ 
listyä  joko  herjaukseen  tai  solvaukseen.  Her¬ 
jaus  toteutuu,  mikäli  joku  perättömästi  sanoo  toi¬ 
sen  syypääksi  tiettyyn  rikokseen  tai  muuhun  sel¬ 
laiseen  tekoon,  joka  voi  saattaa  hänet  halvek¬ 
simisen  alaiseksi  tai  haitata  hänen  elinkeinoaan 
tai  menestystään.  Rangaistus  painokirjoituksen 
kautta  tai  muuten  julkisesti  tehdystä  herjauksesta 
on  joko  sakkoa  tai  enintään  kaksi  vuotta  vankeut¬ 
ta.  Rangaistuksen  lisäksi  syypää  voidaan  tuo¬ 


mita  maksamaan  korvausta  herjauksen  aiheutta¬ 
masta  kärsimyksestä. 

Herjaus  koskee  siis  tietynlaista  toimintaa. 
Arvostelija,  joka  väittää  tiedemiehen  väärentä¬ 
neen  tutkimustuloksia,  voi  syyllistyä  herjauk¬ 
seen.  Mikäli  kriitikko  taas  sanoo  vastapuolta 
hulluksi  tai  valehtelijaksi  tai  esittää  hänestä  mui¬ 
ta  tämäntyyppisiä  henkilökohtaisuuksia,  kysees¬ 
sä  on  yleensä  solvaus.  Solvaus  ei  sisällä  väitettä 
tietystä  menettelystä  vaan  toisen  henkilön  per¬ 
soonallisista  ominaisuuksista.  Maksimirangais¬ 
tus  solvauksesta  on  neljä  kuukautta  vankeutta. 

Kun  skeptikot  arvostelevat  pseudotieteitä,  ar¬ 
vostelu  on  syytä  kohdistaa  oppeihin  eikä  niitä 
harjoittaviin  henkilöihin.  Opit  voivat  olla  hölyn¬ 
pölyä  ja  humpuukia,  mutta  uskovaisia  ei  pidä  sa¬ 
noa  ääliöiksi  eikä  pölkkypäiksi.  Henkilökohtai¬ 
nen  nimittely  täyttää  helposti  solvauksen  tunnus¬ 
merkistön  eikä  tuomiosta  voi  vapautua  näyttä¬ 
mällä  väitteensä  "toteen".  Solvausta  harkittaes¬ 
sa  tuomioistuimen  jäsenet,  mikäli  ovat  itse  täy¬ 
sijärkisiä,  voivat  olla  samaa  mieltä  asianomista¬ 
jan  hölmöydestä,  mutta  rangaistus  on  silti  tuo¬ 
mittava. 

Herjauksen  osalta  on  merkitystä  sillä,  onko 
esitetty  väite  totta.  Arvostelija,  joka  on  tieteelli¬ 
sessä  tai  yhteiskunnallisessa  keskustelussa  esittä¬ 
nyt  huomautuksia  jonkun  toisen  epätieteellisestä 
tai  vilpillisestä  menettelystä,  voi  välttyä  rangais¬ 
tukselta  näyttämällä  soimauksensa  toteen. 

Skeptikon  ei  yleensä  tarvitse  kantaa  huol¬ 
ta  kunnianloukkausrikoksista.  Kunhan  arvostelu 
kohdistuu  oppeihin  eikä  henkilöön,  puhe  on  va¬ 
paata  hyvin  pitkälle,  ja  vaikka  herjaus  joskus  to¬ 
teutuisi,  seuraamukset  ovat  lieviä.  Meillä  Suo¬ 
messa  tuomitaan  kunnianloukkauksesta  tavalli¬ 
sesti  vain  sakkoa  ja  vahingonkorvausten  määrät 

liikkuvat  yleensä  vain  tuhansissa  markoissa. 

Humpuukin  arvostelu  on  vapaata,  mutta 
kaikki  viestintävälineet  eivät  ole  ilman  muuta  ar¬ 
vostelijan  käytössä.  Radio  ja  televisio  saattavat 
päästää  eetteriin  myös  taikauskoa  ja  huuhaata; 
niitä  levittävät  joskus  toimittajat,  joskus  yleisö 
kontaktiohjelmissa  jne.  Tämä  herättää  kriitikon 
halun  oikaista  väärät  tiedot. 

Ohjelmia  seuraavilla  ihmisillä  ei  kuitenkaan 
ole  yleistä  oikaisuoikeutta.  Virheellisen  asiatie¬ 
don  voi  vaatia  oikaistavaksi  vain  se  henkilö,  jota 
väärä  tieto  koskee  ja  joka  voi  kärsiä  siitä  vahin¬ 
koa.  Nimetyllä  henkilöllä,  jota  on  sanottu  tele¬ 
visiossa  tai  radiossa  astrologiksi,  on  oikeus  saa¬ 
da  tämä  väite  korjatuksi,  mutta  jos  ohjelmassa 
on  kerrottu  maan  olevan  pannukakun  muotoinen, 
kenelläkään  yksityishenkilöllä  ei  ole  oikaisuvaa¬ 
detta.  Ohjelmien  yleistä  laatua  ja  totuudellisuut¬ 
ta  valvovat  hallintoneuvostot.  Skeptikko,  joka 
pitää  ohjelmien  sisältöä  virheellisenä,  voi  yrittää 
vaikuttaa  asiaan  julkisen  kritiikin  avulla. 

Julkinen  kritiikki  jää  yleensä  ainoaksi  aseek¬ 
si  myös  siinä  tapauksessa,  että  yliopiston  profes¬ 
sori  hairahtuu  epätieteellisen  humpuukin  opet¬ 
tamiseen.  Väärän  opetuksen  estäminen  on  vai¬ 
keaa.  Professori,  joka  osoittautuu  kelvottomaksi 
tehtäväänsä  tai  joka  toimii  vastoin  virkavelvol¬ 
lisuuksiaan,  voidaan  kyllä  lopulta  erottaa  viras¬ 


taan,  mutta  virkamiesoikeuden  keinot  ovat  mut¬ 
kikkaat  ja  raskassoutuiset.  Skeptikon  käytettä¬ 
vänä  on  vain  julkinen  arvostelu. 

Mitä  lopuksi  tulee  astrologian  tai  grafolo¬ 
gian  tai  muun  huuhaa-testin  käyttämiseen  työ¬ 
hönotossa,  on  lähtökohdaksi  todettava,  että  työ¬ 
nantajalla  on  periaatteessa  vapaa  työhönotto-oi¬ 
keus.  Kyseistä  vapautta  rajoittaa  syrjintäkielto, 
joka  on  sekä  työsopimuslaissa  että  valtion  virka¬ 
mieslaissa.  Työsopimusta  tehtäessä  tai  virantäy¬ 
tössä  ei  saada  käyttää  perusteena  hakijan  synty¬ 
perää,  uskontoa,  sukupuolta,  ikää,  poliittista  tai 
ammattiyhdistystoimintaa  tai  muuta  näihin  ver¬ 
rattavaa  syytä.  On  epävarmaa,  voitaisiinko  huu¬ 
haata  pitää  kiellettynä  syrjintäperusteena.  Jot¬ 
kut  juristit  ovat  katsoneet,  että  täysin  mielival¬ 
taisiin  syihin  perustuva  työhönotto  on  aina  syr¬ 
jintää.  —  Tasa-arvolaki  voi  eräissä  tapauksis¬ 
sa  tarjota  keinon  epäasiallisen  valinnan  torjumi¬ 
seen.  Jos  pseudotieteen  nojalla  syrjäytetyksi  tul¬ 
lut  ansioitunut  hakija  on  toista  sukupuolta  kuin 
työhön  valittu,  työnantaja  on  rikkonut  tasa-arvo- 
Iakia.  Työnantajalla  ei  tässä  tapauksessa  ole  ol¬ 
lut  hyväksyttävää  syytä  ansioituneen  hakijan  si¬ 
vuuttamiseen. 

Kirjoittaja  on  Helsingin  yliopiston  siviilioikeu¬ 
den  professori. 

ETI  ja  humanoidien  vierailut 


Kari  A.  Kuure 

Keskustelu  maapallolla  vierailleista  muukalaisis¬ 
ta  jatkuu  vilkkaana.  Ufologit  uskovat  näiden  vie¬ 
railujen  olevan  todellisuutta  ja  kirjava  joukko  ih¬ 
misiä  kertoo  tapaavansa  näitä  vierailijoita  sään¬ 
nöllisesti.  Kuitenkin  todella  vakavasti  otettavat 
todisteet  puuttuvat  kaikista  vakuutteluista  huo¬ 
limatta.  Todisteet  ovat  parhaimmillaankin  vain 
kertomuksia  jostain  amerikkalaisesta  (nykyisin 
myös  venäläisestä)  sotavoimien  upseerista,  joka 
oli  eläessään  tiettävästi  nähnyt  jossakin  salaises¬ 
sa  tukikohdassa  pakastettuja  harmaita,  pieniko¬ 
koisia,  ihmistä  etäisesti  muistuttavien  olentojen 
ruumiita.  Kuvaan  tietysti  kuuluu  se,  että  tämä 
silminnäkijä  on  joko  kuollut  tai  vaitiolovelvolli- 
nen,  eikä  näin  ollen  voi  itse  todistaa  asiassa. 

Niin  kiehtova  kuin  ajatus  muukalaisista  oli¬ 
sikin,  siihen  täytyy  suhtautua  hyvin  epäillen.  Ja 
tärkein  epäilyksen  aiheuttaja  suoranaisten  todis¬ 
teiden  puutteen  lisäksi  on  avaruus  ja  luonto  il¬ 
miöineen  ja  lakeineen.  Seuraavassa  tarkastelen 
tähtimatkailun  mahdollisuuksia  näistä  lähtökoh¬ 
dista. 

Elämän  ja  teknisen  kulttuurin 
todennäköisyydestä 

Itse  asiassa  näitä  todennäköisyyksiä  on  hyvin 
vaikea  arvioida  tai  vielä  vaikeampaa  laskea,  kos¬ 
ka  emme  tunne  kuin  yhden  tapauksen  Universu¬ 
missa,  jossa  elämää  yleensä  on  kehittynyt  ja  jos¬ 
sa  elämä  on  kehittynyt  teknisen  kulttuurin  asteel¬ 
le.  Tämä  tapaus  on  me  itse. 

On  hyvin  helppo  uskoa,  että  elämää  on  syn¬ 
tynyt  Maapallon  ulkopuolella.  Tästä  vain  meil¬ 
lä  ei  ole  havaintoja  ymmärrettävistä  syistä.  Edes 
etäisyyksiä  aurinkokunnasta  (=  tähti  jolla  on  ym¬ 


pärillään  planeettoja)  toiseen  ei  tarkoin  tunne¬ 
ta.  Tiedemiehillämme  on  vain  muutama  havain¬ 
to  sellaisista  tähdistä,  joiden  ympärillä  kiertää 
planeettoja. 

En  käy  läpi  koko  oletusketjua  jonka  F.  Dra¬ 
ke  on  esittänyt  ja  mm.  Nils  Mustelin  kertonut 
kirjassaan  Elämää  maailmankaikkeudessa.  Dra- 
ken  yhtälö  on  esitetty  myös  kirjassamme  Ka¬ 
toavatko  ufot?  (Ursa  ry.  1993).  Riippuen  teh¬ 
dyistä  oletuksista,  Draken  yhtälöiden  perusteella 
päädymme  50-1  000  000  samanaikaiseen  tekni¬ 
seen  kulttuuriin  Linnunradassa.  Omissa  laskel¬ 
missani  olen  tiukentanut  Draken  yhtälöiden  ole¬ 
tuksia  ja  lisännyt  muutaman  muun  ehdon  ja  pää¬ 
tynyt  lukuihin  0,5-5  samanaikaista  teknistä  kult¬ 
tuuria  galaksissamme.  Jos  luvut  pitävät  paikkan¬ 
sa  edes  suuruusluokiltaan,  teknisten  kulttuurien 
keskimääräinen  etäisyys  vaihtelee  100  valovuo¬ 
desta  (Drake)  2  miljoonaan  valovuoteen  (kirjoit¬ 
taja).  Viimeisimmässä  vaihtoehdossa  lähin  naa¬ 
puri  löytyisi  Andromedan  galaksista,  jos  siellä¬ 
kään. 

Vierailun  ongelmista 

Välimatkat  ovat  siis  lyhimmilläänkin  hyvin  pit¬ 
kiä.  Usein  esitetään  väite,  että  tekniikan  kehit¬ 
tyessä  pitkien  välimatkojen  tuoma  ongelma  on 
helppo  sivuuttaa.  Huolimatta  tekniikan  kehityk¬ 
sestä,  matkustusaika  muodostuisi  mahdottoman 
pitkäksi.  Valo  etenee  vuodessa  9.46xl012  km 
(valovuosi).  Tämän  päivän  tekniikalla  ihmisil¬ 
tä  yhden  valovuoden  taivaltamiseen  kuluisi  noin 
20  000  vuotta  (nopeudella  15  km/s).  Lähim¬ 
män  vieraan  kulttuurin  saavuttaminen  veisi  aikaa 
2  000  000  -  40  miljardia  vuotta.  Lyhyimmillään 
aikaa  tarvittaisiin  siis  pari  kertaa  se  mitä  ihmi- 

nen  on  lajina  ollut  maapallolla  ja  pisimmillään 
noin  3-4-kertaisesti  maailmankaikkeuden  ikä. 

Edellisestä  voidaan  vetää  se  johtopäätös,  et¬ 
tä  tähtimatkailun  mahdollistaa  vain  kyky  pääs¬ 
tä  todella  suuriin  nopeuksiin.  Valonnopeudella¬ 
kin  matka-ajaksi  muodostuisi  100  -  2  000  000 
vuotta.  Koska  lepomassaisen  kappaleen  kiihdyt¬ 
täminen  valonnopeuteen  vaatii  äärettömän  mää¬ 
rän  energiaa,  joudumme  tyytymään  nopeuksiin 
15  <  v  <  300  000  km/s.  Käytettävissä  oleva 
energiamäärä  ratkaisee,  kuinka  suuriin  nopeuk¬ 
siin  pääsemme  ja  muodostuuko  matka-aika  jär¬ 
keväksi  matkustajina  olevien  olentojen  ja  heidät 
lähettäneiden  kannalta. 

Nikolai  Kardashevin  mukaan  teknisessä 
kulttuurivaiheessa  I  elävät  olennot  kykenevät 
käyttämään  vain  murto-osan  heidän  keskustäh- 
tensä  luovuttamasta  energiasta  hyväkseen.  Kar¬ 
dashevin  mielestä  ihmiskunta  elää  nyt  tätä  vai¬ 
hetta  ja  se  ei  vielä  kykene  tähtienväliseen  mat¬ 
kailuun.  Kulttuurivaiheessa  II  elävät  olennot  ky¬ 
kenisivät  sen  sijaan  käyttämään  kaiken  keskus- 
tähtensä  energian  ja  saattaisivat  kyetä  tekemään 
lyhyitä  lähitähtien  välisiä  matkoja.  Kardashe¬ 
vin  teorian  mukaan  kulttuurivaiheessa  III  olevat 
olennot  kykenevät  käyttämään  koko  galaksinsa 
energian  hyväkseen.  Nämä  olennot  saattaisivat 
myös  pystyä  rakentamaan  aluksen,  jonka  matka- 
nopeus  lähentelisi  valonnopeutta  ja  ainakin  teo¬ 
riassa  mahdollistaisi  tähtimatkailun. 

Fysiikan  lakien  mukaan  energiaa  käytettäes¬ 
sä  entropia  kasvaa.  Tämä  merkitsee  sitä,  et¬ 
tä  käytetty  energia  muuttuu  lämpöenergiaksi. 
Lämpö-energia  kappaleessa  merkitsee  voima¬ 
kasta  infrapunaista  sähkömagneettista  säteilyä. 
Näin  ollen  tyypin  Ilja  III  kulttuurivaiheessa  elä¬ 
vät  olennot  paljastaisivat  sijaintinsa  valtavalla 
infrapunasäteilyllä.  Ihminen  on  kartoittanut  ym¬ 
päröivän  maailmakaikkeuden  käyttäen  infrapu¬ 
naista  aallonpituutta.  Mitään  tyyppien  II  ja  III 
kaltaista  inffapunalähdettä  ei  ole  löytynyt  sen  pa¬ 
remmin  Linnunradasta  kuin  muualtakaan. 

Tähtimatkailussa  on  toki  paljon  muitakin  on¬ 


gelmia  kuin  energiaongelmat.  Esimerkkinä  niis¬ 
tä  ovat  mm.  matkustajien  elinikä  suhteessa  mat- 
ka-aikaan,  lähettävän  kulttuurin  kyky  odotella 
tuloksia,  matkalaisten  sopeutumiskyky  avaruu¬ 
den  olosuhteisiin  jne.  eikä  tässä  vielä  ole  kaikki. 
Entä  kuinka  kauan  aikaa  vaatii  teknisen  kulttuu¬ 
rin  kehittyminen  vaiheesta  I  vaiheeseen  II  ja  III? 
Onko  kulttuureilla  yleensä  riittävästi  aikaa  käy¬ 
tettävissä? 

Päinvastainen  oletus 

Kuvitellaan,  että  ihmiskunta  olisi  edennyt  vai¬ 
heeseen  III  ja  tähtimatkailua  oltaisiin  suunnitte¬ 
lemassa.  Tähtialuksen  varustaminen  on  sen  ver¬ 
ran  voimavaroja  vaativa  tehtävä,  että  vasta  ih¬ 
miskunta  kokonaisuudessa  kykenisi  kenties  ra¬ 
kentamaan  aluksen.  Tämä  on  hyvin  verrattavis¬ 
sa  Yhdysvaltain  kuuohjelmaan  60-luvulla.  Se 
sitoi  kansakunnan  voimavaroja  (rahaa,  teknistä 
tietämystä  jne.)  niin  paljon,  että  muut  toiminnat 
saivat  kärsiä  ja  kärsivät  vieläkin.  Lisäksi  koko 
Apollo-ohjelma  jouduttiin  keskeyttämään  ennen 
aikojaan. 

Mihin  tähtijärjestelmään  tähtialuksemme 
suunnattaisiin?  Luonnollisesti  mielenkiintoisin 
tapaus  olisi  sellainen,  josta  todennäköisesti  löy¬ 
tyisi  toinen  tekninen  kulttuuri.  Voisi  tietysti  olet¬ 
taa,  että  vieras  kulttuuri  olisi  paljastanut  olemas¬ 
saolonsa  infrapunasäteilyllä,  jos  sekin  olisi  ke¬ 
hittynyt  vähintään  vaiheeseen  II.  Ellei  näin  olisi 
tapahtunut,  joutuisimme  käyttämään  muita  kei¬ 
noja  kohteemme  löytämiseksi. 

Ihmiset  aloittivat  ensimmäiset  radiolähetyk¬ 
set  noin  sata  vuotta  sitten.  Näiden  kokeilujen 
signaalit  ovat  ehtineet  noin  100  valovuoden  etäi¬ 
syydelle.  Sattumalta  tämä  on  se  sama  etäisyys, 
joka  saadaan  Draken  yhtälön  pohjalta  lyhyim- 
mäksi  vieraan  kulttuurin  etäisyydeksi.  Radiosä- 
teily  heikkenee  etäisyyden  neliön  mukaan,  joten 
ensimmäiset  radiolähetykset  olisivat  tuskin  ha¬ 
vaittavissa  muun  kohinan  alta. 

Toisen  maailmansodan  aikana  kehitettiin  tut¬ 
ka,  jonka  suunnattu  lähetysteho  oli  paljon  suu¬ 
rempi  kuin  yleisradiolähetysten.  Siis  noin  50 
vuotta  sitten  ihmiskunta  kykeni  tuottamaan  riit¬ 
tävän  voimakkaita  radiosignaaleja,  jotka  saat¬ 
taisivat  olla  havaittavissa  noin  100  valovuoden 
etäisyydeltä.  Etsimällä  tutkankaltaisia  radiolä- 
hetteitä  ihmiskunta  voisi  yrittää  selvittää  mi¬ 
hin  tähtijärjestelmään  tähtialuksemme  suuntai- 
simme.  Maapallolla  on  tehty  SETI-kartoituksia 
jo  60-luvun  alusta  lähtien.  Näissä  tutkimuksis¬ 
sa  on  tarkkailtu  taivasta  radioaalloilla  ja  kaikki 
lähitähdet  on  seulottu  moneen  kertaan.  Mitään 
tekniseen  kulttuuriin  viittaavaa  signaalia  ei  kui¬ 
tenkaan  ole  löydetty,  joten  ilmeisesti  toista  sel¬ 
laista  kulttuuria  ei  ainakaan  muutaman  kymme¬ 
nen  valovuoden  säteellä  Maasta  ole. 

Jos  havaitsisimme  mielenkiintoista  radiosä- 
teilyä  100  valovuoden  etäisyydeltä,  lähettäisim- 
mekö  tähtialuksen  sinne?  Vastaus  riippuu  siitä, 
kuinka  suuren  panostuksen  ihmiskunta  voisi  uh¬ 
rata  tähtialuksen  rakentamiseen.  Apollo-ohjel- 
maan  tavalla  tai  toisella  sitoutui  noin  60  000  tut¬ 
kijaa,  insinööriä  ja  muuta  henkilöä  vajaan  kym¬ 
menen  vuoden  aikana.  Rahassa  ohjelma  vaa¬ 
ti  erään  arvion  mukaan  100  miljardia  USD  (ny¬ 
kyisen  rahanarvon  mukaan  laskien).  Se  oli  noin 
0.2  %  Yhdysvaltain  kansantulosta  kyseisenä  ai¬ 
kana.  Jää  vain  arvailujen  varaan  kuinka  suuren 
osuuden  tähtialus  vaatisi  aikanaan.  Pystyisikö 
edes  yksi  planeetallinen  (=10  miljardia  ihmistä) 
sellaisen  kustantamaan?  Entä  haluaisiko  ihmis¬ 
kunta  sitoa  työtään  ja  varojaan  projektiin,  jos¬ 
ta  ensimmäiset  tulokset  tulisivat  vasta  noin  300 
vuoden  kuluttua? 

Todistaminen 

Olen  tässä  kirjoituksessa  sivuuttanut  tarkoituk¬ 
sellisesti  ufologien  esittämät  väitteet  valoa  no¬ 
peammasta  matkustamisesta,  madonreikien  käyt¬ 
tämisen  oikoteinä  ja  muut  vastaavat  scifi-maail- 
maan  kuuluvat  ajatukset.  Niille  ei  ole  nykytietä¬ 


myksen  mukaan  mitään  todellisuuspohjaa.  Tie¬ 
tysti  ufologit  ja  muut  avaruusvierailuihin  usko¬ 
vat  voivat  vedota  juuri  tähän  nykytietämyksen 
puutteellisuuteen  ja  kehittyvän  tekniikan  tuomiin 
mahdollisuuksiin  avaruuden  etäisyyksien  voitta¬ 
miseksi.  Kuitenkin  niin  avaruudessa  kuin  maan¬ 
pinnalla  tai  ilmakehässä  liikkuvien  laitteiden  on 
noudatettava  luonnonlakeja,  muu  ei  ole  mahdol¬ 
lista. 

Jos  ufologit  väittävät  vieraiden  olentojen  ky¬ 
kenevän  ihmiskunnalle  tuntemattomien  luonnon¬ 
lakien  tai  -ilmiöiden  hyväksikäyttämiseen,  he 
joutuvat  osoittamaan  väitteensä  todeksi.  Ufo¬ 
logien  on  tuotava  esille  pitävät  todisteet  ai¬ 
kaisemmin  tuntemattomista  luonnonlaeista  tai 
-ilmiöistä,  sekä  muista  matkustuskeinoista  (jos 
niitä  on)  ja  odotettava,  että  epäilevinkin  skeptik¬ 
ko  myöntää  näiden  asioiden  olemassa  olon.  Sa¬ 
moin  ufologien  on  osoitettava  oikeaksi  väitteet 
vieraiden  teknisten  kulttuurien  olemassa  olos¬ 
ta  tavalla,  jonka  jokainen  tutkija  ja  epäilijä  voi 
myöntää  sitovaksi  todisteeksi.  Niin  kauan  kun 
sitovia  todisteita,  olivatpa  ne  millaisia  tahan¬ 
sa,  ei  ole  esitetty,  ei  ole  mitään  järkevää  syy¬ 
tä  uskoa  Maapallolla  vierailevan  tai  edes  joskus 
vierailleen  minkään  Maan  ulkopuolisen  kulttuu¬ 
rin  edustajia.  Sen  jälkeen  kun  pitävät  todisteet 
on  esitetty  ja  vahvoiksi  havaittu,  ufologien  usko 
onkin  muuttunut  ihmiskunnan  tiedoksi.  Tässä¬ 
pä  ylevä  ja  todella  haasteellinen  tehtävä  (ufolo- 
geille). 


Kirjoittaja  on  yksi  viime  vuonna  ilmestyneen  Ka¬ 
toavatko  ufot?  -  kirjan  kirjoittajista. 

Ufot  -  laman  lähettiläät? 


Karlo  Kauko 

Ufotutkimus  on  yleensä  lähestynyt  aihettaan  ha¬ 
vaintopsykologisista  ja  fyysisistä  lähtökohdista. 
Mutta  yhtymäkohtia  on  jopa  taloustieteeseen: 
Kotimaiset  ufohavaintomme  ovat  suhdanneherk- 
kä  ilmiö. 

Kari  A.  Kuure,  Juhani  Kyröläinen,  Gö- 
te  Nyman  ja  Jukka  Piironen  julkaisivat  viime 
vuonna  ufokirjansa,  jonka  sivulta  102  löytyy  ti¬ 
lasto  Suomessa  tehdyistä  ufohavainnoista  vuo- 
sineljänneksittäin  ajanjaksolta  1974-1991.  Läh¬ 
deaineistona  ovat  olleet  Suomen  ufotutkijat  ry:  n 
raportit. 

Lukusarjoja  katsellessa  ei  voi  välttyä  kahdel¬ 
ta  vaikutelmalta.  Ensinnä:  kiinnostus  ilmiötä 
kohtaan  on  trendinomaisesti  alentunut.  Toisek¬ 
si:  ufoilmiö  näyttää  suhdanneherkältä;  havain¬ 
tojen  määrä  nousee  huippuunsa  vuosien  1976- 
1977  kansallisen  hätätilan  aikana,  alenee  jyrkäs¬ 
ti  toisen  öljykriisin  jälkeisen  kaksivuotisen  suh¬ 
dannehuipun  paikkeilla,  jatkaa  tasaista  laskuaan 
pitkin  1980-lukua,  kunnes  romahtaa  lähes  ole¬ 
mattomiin  rahamarkkinoiden  vapauttamista  seu¬ 
ranneen  ylikuumenemisen  aikana.  Uusi  nousu 
alkaa  1990-luvun  laman  koittaessa.  Ovatko  ufot 
siis  lama-ajan  ilmiö? 

Ajatus  ei  ole  niinkään  järjetön.  Taantuman 
yllättäessä  ufouutiset  tarjoavat  lohdullisen  vaih¬ 
toehdon  lehtien  synkille  taloussivuille.  Nousu¬ 
suhdanteessa  pörssipalstan  ja  työpaikkailmoitus¬ 
ten  lukeminen  on  miellyttävää  ajankulua,  eikä 
kukaan  enää  välitä  lentävistä  lautasista. 

Eräs  kummallisuus  Suomen  ufotutkijoiden  ti¬ 
lastoon  kylläkin  liittyy.  Silmämääräisesti  näyttää 
siltä,  että  ufoilmiö  ennakoi  suhdanteita,  ei  suin¬ 
kaan  seuraile  niitä. 

Yksi  taloustieteilijöiden  useimmin  käyttä¬ 
mistä  menetelmistä  epäselvien  syy-seuraussuh¬ 


teiden  analysoinnissa  on  Grangerin  kausaalisuus- 
testi.  Syyn  pitäisi  olla  ennen  seurausta.  Jos  vaik¬ 
kapa  valtionvelka  vaikuttaa  korkotasoon,  kuten 
takavuosina  poliitikot  usein  väittivät,  valtion¬ 
velan  pitäisi  ennakoida  Heliboria,  ei  seurailla. 
Kiihtynyttä  velkaantumista  pitäisi  pienellä  vii¬ 
veellä  seurata  korkojen  nousu,  ei  toisinpäin. 

Menetelmä  on  yksi  pienimmän  neliösumman 
regressioanalyysin  sovelluksista.  Siinä  yritetään 
muodostaa  yhtälö,  joka  on  tyyppiä: 

Y  =  (3o  +  Pi  A  +  P2  B  +  p3  C. 

Latinalaiset  kirjaimet  ovat  tilastoista  otettuja 
muuttujia.  Y-muuttujana  voisi  olla  vaikkapa  ha¬ 
vaintosarja  Helsingin  iltapäivälämpötilasta  jon¬ 
kin  vuoden  ajalta,  A-muuttujana  samojen  vuo¬ 
denpäivien  lämpötilan  keskiarvo  ajalta  1 861— 
1989,  B  pilvisyyden  määrä  kunakin  havainto- 
vuoden  päivänä  ja  C-muuttuja  tuulen  suunta. 
Yhtäläisyysmerkin  oikealla  puolella  olevien  se¬ 
littävien  muuttujien  lukumäärä  voi  periaattees¬ 
sa  olla  mikä  tahansa,  kunhan  niitä  on  selvästi 
vähemmän  kuin  käytettävissä  olevia  havaintoja. 
Vakiot  P,  puolestaan  ovat  kertoimia,  joille  laske¬ 
taan  parhaat  mahdolliset  arvot.  Jos  esimerkiksi 
P3  osoittautuisi  nollaksi,  tulos  tarkoittaisi,  ettei 
tuulen  suunnalla  ole  vaikutusta  lämpötilaan. 

Grangerin  kausaalisuustestissä  selittävinä 
muuttujina  ovat  selitettävän  muuttujan  omat  ar¬ 
vot  tietyltä  määrältä  edeltäviä  havaintojaksoja,  ja 
epäillyn  syyn  (X)  arvot  samoilta  menneisyyden 
ajanjaksoilta.  Lisäksi  selittäjinä  voi  olla  muita¬ 
kin  tekijöitä,  kunhan  X  ja  Y  eivät  niihin  vaiku¬ 
ta.  Jos  X-muuttujan  menneisyydellä  tuntuu  ole¬ 
van  käyttöä  Y:n  arvon  "veikkaamisessa",  on  hy¬ 
poteesi  läpäissyt  Grangerin  kausaalisuustestin. 

Menetelmää  voi  periaatteessa  soveltaa  mi¬ 
hin  tahansa  tilanteeseen,  jossa  on  riittävästi  ti¬ 
lastoja  kahdesta  ajassa  kehittyvästä  muuttujas¬ 
ta.  Tärkeää  on,  että  kyseessä  ovat  nimenomaan 
ajassa  tapahtuvia  muutoksia  kuvaavat  lukusarjat. 
Viime  vuosina  on  yhä  yleisemmin  alettu  kysee¬ 
nalaistaa  menetelmän  käyttökelpoisuus  syy-seu¬ 
raussuhteiden  selvittelyssä,  mutta  joka  tapauk¬ 
sessa  se  kertoo,  kumpi  samantapaisesti  käyttäy¬ 
tyvästä  muuttujasta  heijastelee  yhteisiä  kehitys¬ 
kulkuja  ensimmäisenä. 

Kumpi  tulee  ensin  -  ufoaalto 
vai  lama? 

Seuraavassa  tarkastellaan  Suomen  reaalisen  brut¬ 
tokansantuotteen  (BKT)  ja  ufohavaintojen  vas¬ 
taavuutta  ajanjaksolla  1974-1991  Grangerin 
kausaalisuustestin  valossa.  Sekä  bruttokansan¬ 
tuotteesta  että  ufohavainnoista  kerätyt  tilastot  on 
kasattu  kolmen  kuukauden  jaksoihin,  joita  ai¬ 
neistossa  on  kaikkiaan  72  kappaletta. 

Selittävinä  muuttujina  käytetään  kumman¬ 
kin  muuttujan  arvoja  kolmelta  edelliseltä  kol¬ 
men  kuukauden  havaintojaksolta.  Koska  mo¬ 
lemmat  muuttujat  riippunevat  vuodenajasta,  se¬ 
littäjiin  otetaan  mukaan  kolme  muuttujaa,  jot¬ 
ka  kuvaavat  vuodenaikaa:  ensimmäinen  kausi- 
muuttuja  (Ql)  saa  arvon  yksi,  jos  kyseessä  on 
ensimmäinen  vuosineljännes,  muussa  tapaukses¬ 
sa  arvon  nolla.  Vastaavasti  kausimuuttujat  Q2  ja 
kolme  Q3  kuvaavat  toista  ja  kolmatta  vuosinel¬ 
jännestä.  Neljännen  vuosineljänneksen  ollessa 
kyseessä  nämä  kaikki  muuttujat  ovat  nollia.  Se¬ 
littäviä  muuttujia  on  siis  kummassakin  analyy¬ 
sissä  7,  ja  havaintoja  69. 

Näiden  tilastojen  valossa  paras  mahdollinen 
ennuste  jonkin  havaintojakson  BKTdle  määräy¬ 
tyy  taulukon  1  mukaisesti: 

Kunkin  selittävän  muuttujan  kohdalla  on 
mainittu  ns.  /-arvo,  joka  mittaa  selittäjän  ti¬ 
lastollista  merkitsevyyttä.  Hyvänä  nyrkkisään¬ 
tönä  on,  että  kakkosta  vahvemmat  /-arvot  kerto- 


Taulukko  1:  Bruttokansantuotteen  riippuvuus 
ufohavainnoista,  BKT:n  aiemmista  arvoista  ja 
vuodenajasta. 


kerroin 

muuttuja 

/ 

-0.003 

ln(UFO-l) 

-1.4 

-0.003 

ln(UFO-2) 

-1.2 

-0.006 

ln(UFO-3) 

-2.2 

+0.62 

BKT-1 

4.8 

+0.27 

BKT-2 

0.2 

+0.03 

BKT-3 

0.3 

-0.14 

Ql 

-11.0 

-0.07 

Q2 

-5.2 

-0.07 

Q3 

-4.4 

Taulukko  2:  Ufohavaintojen  riippuvuus  aiem¬ 
mista  havainnoista,  BKT:stä  ja  vuodenajoista. 

kerroin 

muuttuja 

/ 

+0.27 

ln(UFO-l) 

2.1 

+0.19 

ln(UFO-2) 

1.4 

-0.00 

ln(UFO-3) 

-0.0 

-12.2 

BKT-1 

-1.9 

+2.57 

BKT-2 

-0.3 

12.8 

BKT-3 

0.3 

+0.49 

Ql 

0.8 

-0.38 

Q2 

-0.6 

-1.05 

Q3 

-1.3 

vat  kohtuullisella  varmuudella  jostain  muustakin 
kuin  normaalista  satunnaisuudesta. 

Kun  arvioidaan  menneiden  ufohavaintojen 
yhteistä  merkitsevyyttä,  saadaan  1  %:n  tasolla 
merkitsevä  tulos.  Siis:  jos  ufohavaintojen  men¬ 
neisyydellä  ei  olisi  mitään  tekemistä  bruttokan¬ 
santuotteen  kehityksen  kanssa,  näin  "hyvän"  tu¬ 
loksen  saaminen  sattumalta  onnistuisi  harvem¬ 
min  kuin  yhdessä  tapauksessa  sadasta.  Jos  siis 
BKT:n  ennustamisessa  on  käytettävissä  muuttu¬ 
jan  omien  menneiden  arvojen  lisäksi  tietoa  ufo- 

havainnoista,  saadaan  systemaattisesti  parempi 
"veikkaus". 

Ufohavaintojen  lukumäärä  puolestaan  selit¬ 
tyy  talukossa  2  esitetyllä  tavalla. 

Tilastollisten  testien  valossa  BKT  ei  ole  mer¬ 
kitsevä  tekijä,  joskin  se  on  kyllä  melko  lähellä 
tilastollista  merkitsevyyttä.  Ufohavaintojen  lu¬ 
kumäärän  ennustamiseksi  on  hyvä  tuntea  men¬ 
neiden  vuosineljännesten  havaintojen  lukumää¬ 
rät.  Sen  sijaan  suhdannetilanne  ei  ole  kiinnosta¬ 
va,  eikä  vuodenaikojenkaan  välillä  näytä  olevan 
suuria  eroja. 

Miten  ihmeessä  ufoilmiö  voi  ennakoida  suh¬ 
danteita?  Näissä  tuloksissa  voi  tietysti  olla  ky¬ 
seessä  myös  seuraavanlainen  harha.  Ufohavain¬ 
toja  ehkä  tehdään  tasaisesti  suhdanteista  riippu¬ 
matta,  mutta  niistä  raportoidaan  Suomen  ufotut¬ 
kijat  ry:lle  pienellä  viiveellä,  ja  sitä  todennäköi¬ 
semmin,  mitä  synkemmät  ajat  ovat. 


Toisaalta  ufokirjasta  löytyvän  raportointi- 
ajankohtia  sisältäneen  suppean  taulukon  perus¬ 
teella  tämä  ei  ole  kovin  todennäköinen  selitys. 
Vaikkapa  1980-luvun  lopulla  uforaporttien  mää¬ 
rä  alkoi  nousta  jo  1989,  siis  ennen  kuin  lama  al¬ 
koi.  Taulukossa  tiedot  on  ryhmitelty  vuosittain, 
joten  lukuarvoja  on  liian  vähän  aineiston  tilas¬ 
tolliseen  käsittelyyn. 

Lähteet 

Granger,  C.W.J:  lnvestigating  Causal  Relations 
by  Econometric  Models  and  Cross-Spectral  Met- 
hods,  Econometrica,  Heinäkuu  1969,  424-438. 
Kari  A  Kuure,  Juhani  Kyröläinen,  Göte  Nyman, 
Jukka  Piironen:  Katoavatko  ufot?  Ursa  1993. 

Tilastokeskus:  Suomen  kansantalouden  tilinpito 
neljännesvuosittain. 


Akateeminen  kirjakauppa  humpuukin  markkinoilla 

Ultran  numerossa  10/94  Akateeminen  kirjakauppa  mainostaa  koonneensa  Hengen  ja  Tiedon  mes¬ 
suille  satoja  kirjoja  käsittävän  luettelon  unista,  esoteriasta,  astrologiasta,  numerologiasta,  henkisestä 
kasvusta  jne. 

Toteamme  mielihyvällä,  että  Akateeminen  kirjakauppa  on  näin  vakavasti  lähtenyt  mukaan 
ankaraan  kamppailuun  arvokkaasta  Huuhaa-palkinnosta. 

Lyhyesti 


Randi  Heurekassa 

Tiedekeskus  Heureka  lupasi  paljastaa  10.  syys¬ 
kuuta  järjestämässään  yleisötilaisuudessa,  mi¬ 
ten  Uri  Geller  oikeastaan  teki  lusikkatemppun- 
sa.  Aiheesta  alustamaan  oli  kutsuttu  itse  James 
Randi,  joka  jo  70-luvulla  paljasti  Gellerin  tem¬ 
pun  taikurin  sorminäppäryydeksi. 

Mutta  paljastamatta  temppu  Heurekassa  jäi. 
Randi  näytti  lähes  500-päiselle  yleisölle,  miten 
lusikka  taipui  ja  lopulta  katkesi  hänen  sormis¬ 
saan,  mutta  tunnettu  taikuri  ei  suostunut  kerto¬ 
maan,  mikä  lopultakin  oli  lusikantaivutuksen  sa¬ 
laisuus. 

Randin  esitelmä  sisälsi  samoja  elementtejä, 
joista  hän  on  aiemminkin  puhunut  mm.  Skepsik¬ 
sen  järjestämissä  tilaisuuksissa.  Hän  näytti,  mi¬ 
ten  kellonviisarit  saadaan  siirtymään  ajatuksen 
voimalla  —  temppu,  jonka  hän  suostui  paljas¬ 
tamaan  —  sekä  kertoi  filippiiniläisistä  ihmeleik- 
kauksista,  jossa  potilaalle  tehdään  operaatio  pal¬ 
jain  käsin  ilman  veistä.  Randin  mukaan  kymme¬ 
net  tuhannet  matkustavat  yhä  Filippiineille  saa¬ 
maan  kyseistä  hoitoa  ja  palaavat  kotiin  yleensä 
kuolemaan. 

Randi  uskalsi  epäillä  myös  Napolin  arkki¬ 
piispan  hallussa  olevan  pyhäinjäännöksen,  pul¬ 
lossa  säilytettävän  300-luvulla  mestatun  Pyhän 
Januariuksen  veren  aitoutta.  Hänellä  oli  mu¬ 
kanaan  pullossa  hyytynyttä  verta  muistuttavaa 
kemiallista  ainetta,  joka  ravistettaessa  muuttui 
punaiseksi  juoksevaksi  nesteeksi  samalla  tavoin 
kuin  väitetty  Napolin  suojeluspyhimyksenkin  ve¬ 
ri  tekee  arkkipiispan  kädessä  tiettyinä  juhlapäi¬ 
vinä  kahdesti  vuodessa.  Randi  muistutti  kuiten¬ 
kin,  ettei  lopullista  totuutta  veren  aitoudesta  voi¬ 


da  saada  ennen  kuin  Napolin  arkkipiispa  suos¬ 
tuu  antamaan  näytteen  pyhäinjäännöksestä  ke¬ 
miallista  analyysia  varten. 

Randi  uskoi,  että  Euroopan  unionin  myötä 
huuhaa  tulee  lisääntymään  myös  Suomessa.  Hän 
arveli,  että  samanlainen  markkinameininki  ka¬ 
duilla  parveilevine  kortti-  ynnä  muine  huijarei- 
neen  leviää  räjähdysmäisesti  yhdentyvässä  Eu¬ 
roopassa  niin  kuin  se  on  jo  tehnyt  Yhdysvallois¬ 
sa. 

Taikurin  esitystä  oli  kuulemassa  useita  lap¬ 
siperheitä,  joista  ainakin  osalle  Randin  esitys 
jäi  lähes  käsittämättömäksi  epäonnistuneen  tulk¬ 
kauksen  vuoksi.  Esityksestä  ehti  kulua  melkein 
puolet  kun  luvattu  tulkkaus  saatiin  lopulta  käyn¬ 
tiin.  Lisäksi  tulkkaus  vilisi  lukuisia  asiavirheitä, 
kun  tulkki  joutui  kylmiltään  työhön,  eikä  tunte¬ 
nut  Randin  esitelmän  aihepiiriä.  Randilla  olisi 
ollut  ehkä  enemmänkin  sanottavaa,  mutta  tulk¬ 
kaus  hidasti  esitelmän  jälkiosaa  niin,  että  sovittu 
tunnin  aika  ehti  täyttyä  ennen  aikojaan. 

Tilaisuudessa  esiintyi  myös  nuori  suomalais- 
taikuri  Iiro  Seppänen,  jonka  korttitemppuja  vä¬ 
hemmän  kielitaitoisetkin  pystyivät  seuraamaan. 

Yhdysvaltalainen  taikuri  ja  tunnettu  skeptik¬ 
ko  James  Randi  on  vieraillut  Suomessa  useita 
kertoja.  Viimeksi  vuosi  sitten  hän  luennoi  Skep¬ 
siksen  tilaisuuksissa  Helsingissä  ja  Turussa,  mo 

*  *  * 

Scientologin  takausvastuu 
kumottiin  oikeudessa 

Espoon  käräjäoikeus  vapautti  keväällä  espoolais- 
naisen  maksamasta  150  000  markan  lainaa,  jon- 

ka  hän  oli  taannut  kahdelle  scientologille.  Oi¬ 
keus  katsoi,  että  nainen  oli  takausta  antaessaan 
ollut  sellaisessa  tilassa,  ettei  hän  ollut  kyennyt 
itse  arvioimaan  takauksen  merkitystä. 

Oikeudessa  todistanut  psykiatrian  erikoislää¬ 
käri  Pekka  Roponen  kertoi,  että  scientologit 
käyttävät  järjestelmällisiä  ja  tarkoin  harkittu¬ 
ja  hypnoottis-psykologisia  menetelmiä  ihmisten 
taivuttamiseksi  takauksiin.  Roposen  mukaan  he 
esimerkiksi  valvottavat  ja  saunottavat  uhrejaan 
pitkiä  aikoja  sekä  eristävät  heidät  normaalista 
ympäristöstään. 

Espoon  käräjäoikeuden  päätös  on  Suomessa 
ensimmäinen,  jossa  scientologien  painostuksen 
kohteeksi  joutunut  henkilö  on  vapautettu  takaus¬ 
vastuusta.  mo 

*  *  * 

Rajatieto  valtasi 
Oulun  Tietomaan 

Viime  vuonna  Huuhaa-palkinnon  saanut  Oulun 
tiedekeskus  Tietomaa  on  laajentanut  ufonäytte- 
lyään  rajatiedon  alueelle.  Näyttelyosaston  hä¬ 
märillä  käytävillä  loistavat  tekstitaulut  kertovat 
astrologiasta,  meedioista  ja  räyhähengistä.  Psy- 
kodeelisen  musiikin  tahdissa  näyttelyssä  voi  tu¬ 
tustua  parapsykologeihin,  kuolemanläheisiin  ko¬ 
kemuksiin  ja  jopa  skeptikoihin. 

Rajatiedon  maailma  -otsikolla  näyttelyosas¬ 
tolla  esitellään  lähes  loputon  luettelo  erilaisia 
asioita,  oppeja  ja  uskomuksia.  Mukana  on  se¬ 
kä  uskonnollisia  että  näennäistieteellisiä  ilmiöitä 
mutta  myös  asioita,  jotka  saavat  mystisen  mer¬ 
kityksen  vasta  asiayhteytensä  kautta.  Tietomaan 
käsityksen  mukaan  rajatieteeseen  kuuluvat  sekä 
paholainen  että  telepatia,  mutta  myös  kasvira¬ 
vinto. 

Rajatietonäyttelyyn  tutustuneet  Skepsiksen 
kesäretkeläiset  saivat  todeta,  että  näyttelyn  kir- 
jallisuusosastolla  esiteltiin  pääasiassa  kritiikittö¬ 
miä  populaarijulkaisuja  kuten  Ultra- lehden  vuo¬ 


sikertoja.  Esillä  oli  myös  Urantia- teos,  josta 
näyttelytekstin  mukaan  selviävät  mm.  mistä  ih¬ 
minen  on  peräisin,  minne  hän  päätyy  ja  mikä  on 
hänen  suhteensa  Jumalaan. 

Parapsykologian  historiaa  tutkinut  Jouko 
Aho  ihmetteli  taannoin  Kaleva- lehdessä,  miksi 
Oulun  Tietomaan  kaltaiset  tahot  esittelevät  epä¬ 
tieteellisiä  oppeja  usein  täysin  kritiikittömästi. 
"Näyttelyvieraiden  täytyy  lukea  viimeiseksi  si¬ 
joitettu  suomalaista  parapsykologiaa  käsittelevä 
taulu  läpi,  jotta  koko  rajatiedeosastolta  löytyisi 
selvä  kriittinen  kannanotto:  'Alunperin  tieteen¬ 
alaksi  tarkoitettu  parapsykologia  on  vakiintunut 
Suomessa  osaksi  eräänlaista  mystiikkaa.’  Epäi¬ 
lijöiden  kommentteihin  vastataan  paljon  laajem¬ 
min  ja  näkyvämmin,  ja  esimerkiksi  astrologeil¬ 
le  jätetään  viimeinen  sana.  Missään  ei  vihjais¬ 
takaan,  että  levitaatiot  olisivat  esillä  vain  pilan 
päiten",  Aho  kirjoitti. 

Tasapuolisuuden  nimissä  tällä  kertaa  Oulun 
Tietomaa  otti  ennen  näyttelyosaston  pystyttämis¬ 
tä  yhteyttä  myös  Skepsikseen  ja  pyysi  materiaa¬ 
lia  näyttelyä  varten.  Yhdistys  lähetti  materiaa¬ 
lia,  josta  on  laadittu  yksi  osaston  hämärillä  käy¬ 
tävillä  loistava  tekstitaulu.  Esillä  näyttelyssä  oli 
myös  Skepsiksen  julkaisema  Paholaisen  asiana¬ 
jaja  -kirja,  ja/mo 

*  *  * 

Tietomaa  närkästyi 
Huuhaa-palkinnosta 

Oulun  tiedekeskus  Tietomaan  toimitusjohtaja 
Heikki  Kähärä  närkästyi  tiedekeskuksen  saa¬ 
masta  julkisuudesta  viime  vuotisen  Huuhaa-pal¬ 
kinnon  yhteydessä  ja  palautti  Huuhaa-kunniakir¬ 
jan  yhdistykselle. 

Sen  sijaan  palkinnon  yhteydessä  Tietomaal¬ 
le  lahjoitetun  Katoavatko  ufot?  -kirjan  Kähärä 
lupasi  liittää  ufoaihetta  käsittelevään  kirjastoon. 
"Toivomme  sen  osaltaan  valaisevan  käytävää 
keskustelua  ja  asioiden  lähempää  ja  syvällisem- 

pää  tutkimusta  ja  tarkastelua,  mikä  on  Tietomaan 
tavoitekin  näyttelyä  ufoista  ja  rajatieteistä  järjes¬ 
täessään",  Kähärä  kirjoittaa  Skepsikselle  lähettä¬ 
mässään  kirjeessä. 

Skepsis  myönsi  Tietomaalle  Huuhaa-palkin¬ 
non  ufokulttia  propagoivasta  näyttelystä  ja  näyt¬ 
telyn  harhaanjohtavasta  markkinoinnista,  mo 

*  *  * 

Skeptikko  hukkui 
kesähelteeseen 

Skeptikon  viime  numero  katosi  mystisellä  taval¬ 
la.  Lehti  toimitettiin,  painettiin  ja  postitettiin  riit¬ 
tävän  ajoissa,  jotta  se  olisi  ehtinyt  lukijoille  en¬ 
nen  juhannusta. 

Postitusvaiheessa  lehdet  kuitenkin  katosivat 
toistaiseksi  tuntemattomasta  syystä,  ja  jouduim¬ 
me  painattamaan  uudet  lehdet.  Sen  vuoksi 
useimmat  lukijoistamme  saivat  lehden  vasta  hei¬ 
näkuun  lopussa. 

Pahoittelemme  tapahtunutta.  Ehkä  syy  oli 
skeptikoihin  tuskastuneissa  räyhähengissä  tai  sit¬ 
ten  joku  oli  innostunut  lehdestämme  niin,  että  ta¬ 
kavarikoi  koko  postiin  menneen  painoksen. 

*  *  * 

Yhdistys  sai  palautetta 
yleisötilaisuuksista 

Skepsis  halusi  tietää  miten  tietoa  yhdistyksen  ti¬ 
laisuuksista  saataisiin  parhaiten  leviämään  ja  mi¬ 
tä  ennakkotietoja  tilaisuuksiin  osallistujilla  on 
skeptikoista.  Tätä  tarkoitusta  varten  syksyn  en¬ 
simmäisessä  yleisötilaisuudessa  14.  syyskuuta 
Säätytalolla  Helsingissä  ennen  tilaisuuden  alkua 
yleisölle  jaettiin  kyselylomake. 

Alustavat  arviot  kyselystä  osoittivat,  että  tie¬ 
to  tilaisuudesta  näytti  menneen  hyvin  perille. 
Silmämääräisen  laskutoimituksen  mukaan  pai¬ 


kalla  oli  96  henkilöä.  Kyselyn  palautti  66  hen¬ 
kilöä  eli  72,5  prosenttia  yleisöstä. 

Tilaisuudesta  oli  kerrottu  jäsenkirjeessä  ja  lä¬ 
hetetty  tieto  eri  tiedotusvälineille. 

Kyselyn  mukaan  parhaimmiksi  tietokanavik¬ 
si  osoittautuivat  Helsingin  yliopiston  julkaisema 
Yliopisto- lehti  (17  vastausta)  ja  pääkaupunkiseu¬ 
dulla  ilmestyvä  Alueuutiset  (16  vastausta).  Myös 
puskaradio  oli  toiminut  hyvin.  Kymmenen  vas¬ 
taajaa  kertoi  kuulleensa  tilaisuudesta  ystäviltään. 
Kyselyn  palauttaneista  jäseniä  oli  15. 

Noin  puolella  vastanneista  ei  ollut  lainkaan 
tai  vain  hyvin  vähän  ennakkotietoa  yhdistykses¬ 
tä.  Heidät  oli  tuonut  paikalle  psykiatrian  erikois¬ 
lääkäri  Ben  Furman,  joka  alusti  tilaisuudessa 
aiheesta  Psykoterapia,  huuhaa-auttamistako  tie¬ 
teen  valepuvussa. 

Tilaisuus  herätti  kuitenkin  kiinnostusta  myös 
yhdistyksen  toimintaa  kohtaan.  Vastaajista  33 
pyysi  lisätietoja  yhdistyksestä. 

Vastaajien  kommentit  yhdistyksestä  olivat 
pääasiassa  myönteisiä.  Yhdistystä  pidettiin  tar¬ 
peellisena  ja  toivottiin  lisää  mielenkiintoisia  ylei¬ 
sötilaisuuksia.  Mutta  kritiikkiäkin  yhdistys  sai. 
Joku  jäsenistä  arvosteli  sitä,  ettei  yhdistys  uskal¬ 
tanut  ottaa  kantaa  uskontoihin.  Toinen  epäili,  et¬ 
tä  yhdistystä  on  viime  aikoina  vaivannut  7-vuo- 
tiskriisi.  Yksi  ei-jäsen  piti  yhdistystä  hyödylli¬ 
senä  mutta  rasittavana  putiikkina. 

Hallituksen  mukaan  osallistujakysely  antoi 
mielenkiintoista  palautetta  ja  se  tulee  jatkossa¬ 
kin  seuraamaan  entistä  tarkemmin  tilaisuuksien 
saamaa  vastaanottoa,  mo 

Keskustelua 


Joka  tietoa  lisää, 
se  tuskaa  lisää 

Sigmund  Freud  kirjoittaa  erääs¬ 
sä  artikkelissaan:  "Tieteessä  me 
irtaudumme  mielihyväperiaat- 
teen  ylivallasta  siinä  määrin 
kuin  se  henkisin  ponnistuksin 
ylimalkaan  on  mahdollista." 

Pseudotieteitä  on  hyvä  lä¬ 
hestyä  tästä  näkökulmasta:  niis¬ 
sä  on  ensi  sijassa  kyse  siitä, 
että  yksilö  ei  irrottaudu  mie¬ 
lihyvän  tavoittelusta.  Pseudo¬ 
tieteet  tuottavat  kannattajilleen 
aivan  erilaista  mielihyvää  kuin 
ns.  reaaliset  tieteet.  Pseu¬ 
dotieteissä  yksilö  ei  koskaan 
joudu  tarkistamaan  perusoletta- 
mustensa  ja  lähtökohtiensa  oi¬ 
keellisuutta.  Pseudotieteet  ovat 
narsistisia. 

Arkielämän  tasolla  tieteen 
ja  pseudotieteen  ero  näkyy  siitä, 
miten  yksityiseen  havaintotu¬ 
lokseen  suhtaudutaan.  Pseudo¬ 
tieteissä  havainto  tulkitaan  heti 
ja  lopullisesti,  kun  taas  tietees¬ 
sä  havainto  voi  joutua  odotta¬ 
maan  lisävahvistusta,  se  voi  pa¬ 
kottaa  muokkaamaan  teoriaa,  ja 
tulkintaa  voidaan  joutua  myö¬ 
hemmin  tarkistamaan.  Pseudo¬ 
tieteet  eivät  tällaista  kognitii¬ 
vista  ambivalenssia  kestä,  vaan 
maailman  on  oltava  selkeä  ja 


kaikella  lopullinen  paikkansa. 
Sellaisessa  maailmassa  on  mu¬ 
kava  elää. 

Ikonisuudella  on  keskeinen 
osa  pseudotieteissä.  Ikonisuut¬ 
ta  kuvaa  sanonta  "niin  on  jos 
siltä  näyttää".  Kun  joku  maail¬ 
mankuulu,  luotettavantuntuinen 
lääkäri  sanoo,  että  olematto¬ 
miin  laimennettu  lääkeaine  te¬ 
hoaa  parhaiten,  niin  pakkohan 
sen  on  olla  totta.  Jos  jo  mui¬ 
naiset  babylonialaiset  uskoivat, 
että  kohtalomme  on  kirjoitettu 
tähtiin,  niin  he  eivät  ole  voineet 
olla  väärässä.  Usko  on  sitä  pait¬ 
si  säilynyt  meidän  aikoihimme 
saakka  —  eikö  se  jo  puhu  omaa 
kieltään?  Tuntuu  upealta  kuu¬ 
lua  perinteeseen,  joka  on  vuo¬ 
situhansien  ikäinen! 

Pseudotieteiden  kannattajat 
muistuttavat  voitonriemuisesti 
myös,  että  niitä  ei  ole  kyet¬ 
ty  todistamaan  vääriksi.  Mo¬ 
net  opinkappaleet  on  kuiten¬ 
kin  muotoiltu  siten,  että  niitä 
on  mahdoton  todistaa  vääriksi 
—  ne  ovat  aina  oikeassa  ei¬ 
kä  niitä  siis  voi  diskonfirmoi- 
da.  Esimerkiksi  Jumalan  ole¬ 
massaoloon  kuuluu,  ettei  hän¬ 
tä  voi  havaita.  Kas  kun  ei  jon¬ 
kin  ilmiön  olemassaoloa  kumo¬ 
ta  sillä,  että  sen  voi  havaita. 

Ja  onhan  pseudotieteitä  tes¬ 
tattu!  Kaivonkatsojat  eivät  löy¬ 


dä  kätkettyjä  vesiputkia,  jokai¬ 
sella  sormuksenpyörittäjällä  on 
oma  käsityksensä  maasäteily- 
suonten  sijainnista.  Kun  sel¬ 
vänäkijälle  osoitetaan,  että  hän 
osuu  oikeaan  yhtä  hyvin  kuin 
arvaamalla,  hän  vähättelee  to¬ 
distusta.  Hän  ei  voi  ottaa  si¬ 
tä  vastaan,  koska  se  vaarantaisi 
mielihyvän  määrän. 

Kun  skeptikot  ovat  kamp¬ 
pailleet  uskomuksia  vastaan,  he 
ovat  tavallisesti  toimineet  tie¬ 
demaailman  mallien  mukaan: 
yksityiset  uskomukset  on  otet¬ 
tu  tarkasteltavaksi,  niiden  heik¬ 
koudet  on  osoitettu  ja  ne  on  eh¬ 
kä  kokeilla  osoitettu  pätemättö¬ 
miksi.  "Huuhaan"  kannattajiin 
on  joskus  suhtauduttu  ylimieli¬ 
sesti. 

Tämä  menettelytapa  ei  ole 
kuitenkaan  osoittautunut  hedel¬ 
mälliseksi.  Rajatieteilijät  ovat 
joko  muokanneet  teorioitaan 
entistä  kehämäisemmiksi,  jotta 
ne  välttäisivät  esitetyn  kritiikin, 
tai  siirtyneet  kokonaan  uusien 
uskomusten  pariin. 

Kuten  lääkärit  taistelevat 
taudin  syitä  eikä  vain  oireita 
vastaan,  skeptikkojenkin  olisi 
otettava  tähtäimeensä  se  asen¬ 
ne,  josta  pseudotieteet  sikiävät. 
Se  ei  ole  helppo  tehtävä,  kos¬ 
ka  rajatiedolla  on  tärkeä  ase¬ 
ma  mielihyvän  lähteenä:  yksi- 

lö  saa  tyydytystä  ryhmään  kuu¬ 
lumisesta,  salatun  tiedon  hallin¬ 
nasta  jne. 

Itse  uskon  koulutuksen  voi¬ 
maan,  sillä  huuhaa-usko  sikiää 
tiedon  puutteesta  ja  huonosta 
itsetuntemuksesta.  Kun  kou¬ 
luissa  opetetaan  luonnontieteen 
perusteita,  siellä  pitäisi  opet¬ 
taa  myös  itsetuntemuksen  al¬ 
keet.  Ihmisten  olisi  opittava 
tarkastelemaan  mieltymyksiään 
kriittisesti:  makuasioista  voi¬ 
daan  kiistellä. 

Markus  Lang 
fil.  kand. 

Onko  skepsismi 
yhtä  kuin 
agnostisismi? 

Uusimmassa  Skeptikko- lehdes¬ 
sä  (2/94)  esitettiin  kaksi  erilais¬ 
ta  katsomusten  luokittelua,  jois¬ 
sa  etsittiin  skepsismille  paik¬ 
kaa  katsomusten  (näkökulmien, 
lähtökohtien)  kentässä. 

Paul  Kurtzin  artikkeli  "Uus- 
skepsismi"  on  ansiokas  ja  mie¬ 
lenkiintoinen  ja  Kurtzin  ihan¬ 
teet  ovat  kyllä  vapaa-ajattelijoi¬ 
denkin  ihanteita.  Kurtz  käytti 
myös  luokkaa  "epäusko",  jos¬ 
ta  hän  erotti  kaksi  näkökul¬ 
maa:  1)  toisen  mukaan  tietyt 
väitteet  ovat  perusteettomia  tai 
epätosia  eivätkä  siksi  uskotta¬ 
via.  2)  toinen  hylkää  uskomuk¬ 
set  a  priori  (ilman  tutkimusta) 
tarkastelematta  huolellisesti  nii¬ 
den  perusteita.  Kun  tätä  erot¬ 
telua  sovelletaan  ateismi-agnos¬ 


tisismi-teismi  jaotteluun  eli  ky¬ 
symykseen  jumaluususkosta  ja 
yleensä  ns.  tuonpuoleisesta  niin 
jaottelu  vastaa  vapaa-ajattelijoi¬ 
den  suorittamaa  jaottelua  kriit¬ 
tiseen  ateismiin  ja  dogmaatti¬ 
seen  ateismiin  (esim.  Vapaa- 
ajattelijan  Käsikirja,  1994,  VA 
8/87,  VA  4/90,  VA  6/90). 

Kurtz  kuvaa  hyvin  kriitti¬ 
siä  ateisteja:  "Pohdiskelevat 
epäuskoiset  pitävät  inhimillisen 
kokemuksen  ylittävää,  trans- 
senttiin  todellisuuteen  viittaa- 
vaa  kieltä  perustavalla  tavalla 
epäymmärrettävänä,  jopa  mer¬ 
kityksettömänä,  ja  siksi  he 
sanovat  olevansa  skeptikkoja. 
Heidän  mielestään  historialli¬ 
sesti  esitetyt  väitteet  Juma¬ 
lan  olemassaolon  todistamisek¬ 
si  ovat  epäpäteviä  ja  siten  epä¬ 
vakuuttavia.  He  pitävät  ns.  ko¬ 
kemukseen  vetoamista  epäluo¬ 
tettavana.  Heidän  mielestään 
moraali  on  mahdollista  ilman 
jumaluskoa". 

Kurtz  kuvaa  uusskepsismiä 
mm.  seuraavasti:  "Se  on  val¬ 
mis  esittämään  pohtivaa  epäus¬ 
koa  väitteille,  joilta  se  huomaa 
puuttuvan  pätevän  oikeutuksen. 
Se  on  valmis  väittämään,  et¬ 
tä  jotkut  väitteet  ovat  todista¬ 
mattomia,  epätodennäköisiä  tai 
vääriä."  Juuri  tätä  samaa  me 
ateistitkin  sanomme.  On  pe¬ 
rusteetonta  ja  virheellistä  uskoa 
riittämättömin  perustein.  Jos 
näyttö  puuttuu,  tulee  myös  us¬ 
kon  puuttua. 

Sen  sijaan  erittäin  huonon 
jaottelun  tekee  Skepsis  ry:n  pu¬ 


heenjohtaja  Veli  Toukomies  sa¬ 
massa  lehdessä  artikkelissaan 
"Näkökulmia  selitettyyn  ja  se¬ 
littämättömään".  Hän  lokeroi 
ateismin  tieteisuskon  ja  puh¬ 
taan  materialismin  kanssa  sa¬ 
maan  osastoon.  Samalla  hän 
yhdistää  perusteettomalla  taval¬ 
la  skepsismin  ja  agnostisismin. 
Toukomies  näkee  ateismin  lii¬ 
an  suppeana,  vain  dogmaattise¬ 
na  vaihtoehtona,  sen  sijaan  hän 
ei  näytä  huomaavan  kuinka  laa¬ 
ja  käsite  agnostisismi  oikein  on. 
On  hyvin  tärkeää  erottaa  aina¬ 
kin  huxleylainen  agnostisismi 
ja  Spenceriläinen  agnostisismi, 
joista  jälkimmäinen  on  nykyisin 
ylivoimaisesti  suositumpi,  mut¬ 
ta  täysin  perusteeton  näkökanta. 

Keskeinen  lähtökohta  on  to¬ 
distamistaakan  periaate,  jonka 
merkitystä  korostaa  mm.  Oi¬ 
va  Ketonen  hienossa  kirjassaan 
Se  pyörii  sittenkin  (1976  s.  14, 
20). 

Ursan  Katoavatko  ufot 
-kirjan  esipuheessa  tämä  periaa¬ 
te  esitettiin  hienosti:  "Epäsel¬ 
vyyttä  on  usein  myös  siinä,  ke¬ 
nen  velvollisuus  on  esittää  to¬ 
disteita  jonkin  väitteen  tai  teo¬ 
rian  tueksi  ja  sitä  vastaan.  Tie¬ 
teellisessä  työssä  teorian,  ole¬ 
tuksen  tai  väitteen  esittäjä  on  ai¬ 
na  itse  velvollinen  tekemään  tä¬ 
män.  Muiden  tutkijoiden  ei  sitä 
tarvitse  tehdä  —  heidän  osan¬ 
sa  on  arvioida  todistelun  pitä¬ 
vyyttä  ja  vetää  siitä  omat  joh¬ 
topäätöksensä.  Tämä  periaate 
on  kaikille  tiedemiehille  yhtei¬ 
nen  ja  kiistämätön  arvo." 

Tämä  on  myös  kriittisen 
ateismin  lähtökohta.  Legendaa¬ 
rinen  puheenjohtajamme  V.T. 
Aaltonen  esitti  tämän  seuraa¬ 
vasti:  "Ensinnäkin  on  tietenkin 
niin,  että  jos  joku  väittää  jota¬ 
kin,  esimerkiksi  että  jumala  on 
olemassa,  hänelle  kuuluu  myös 
tuon  väitteen  todistaminen.  Mi¬ 
nullehan  voidaan  esittää  miten 
järjetön  väite  tahansa  ja  sanoa, 
että  etpäs  pysty  todistamaan  si¬ 
tä  vääräksi"  ( Miksi  en  ole  kris¬ 
titty,  1952,  s.  53). 

Ei  ole  syytä  ajatella,  että 
todistamistaakan  periaate  kuu¬ 
luisi  vain  reaalitodellisuudessa 
askartelevaan  tieteeseen,  mutta 
ei  filosofiaan  (metafysiikkaan). 
Tällainen  ajattelu  merkitsee  si¬ 
nällään  sitä,  että  on  sisäistetty 
teologien  ad  hoc  -temppu:  jaot¬ 
telu  tiedon  alueeseen  ja  uskon 
alueeseen.  Ei  ole  mitään  syy¬ 
tä  olettaa,  että  todellisuus  tunti¬ 
si  tällaiset  reviirit. 

Toukomies  ei  selvästikään 
hyväksy  todistustaakan  periaa¬ 
tetta.  Hän  kirjoittaa:  "Agnos- 
tinen  perusote  suhteessa  tuon¬ 
puoleiseen:  näyttö  ei  ole  puo¬ 
lesta  eikä  vastaan,  joten  kantaa¬ 
kaan  ei  oteta  suuntaan  eikä  toi¬ 
seen."  Yhdestä  asiasta  voi  sen¬ 
tään  olla  Toukomiehen  kans¬ 
sa  samaa  mieltä.  Hän  kirjoit¬ 
taa:  "Ei  pidä  selittää  selitetyksi 
selittämätöntä.  Eikä  väittää 
yhä  selittämättömäksi  jo  selitet¬ 
tyä."  Agnostisismiin,  sen  laa¬ 
jimmalle  levinneessä  muodos¬ 
sa,  kuuluu  kuitenkin  käsitys,  et¬ 
tä  on  olemassa  jotakin  "ikuises¬ 


ti  selittämätöntä".  Agnostikon 
onkin  oltava  aina  valmis  vas¬ 
taamaan  kysymykseen:  kuinka 
voidaan  tietää  ettei  voida  tietää? 
Hyväksyvätkö  agnostikot  teolo¬ 
gien  ad  hoc  (=  hihasta  vede¬ 
tyn)  jaottelun  uskon  ja  tiedon 
alueisiin?  "Symbolisen  uskon" 
ei  pidä  antaa  hämärtää  selkeitä 
kysymysasetteluja,  ihmismielen 
luomukset  ja  kokemukset  ovat 
ihmisen  luomuksia  ja  kokemuk¬ 
sia. 

S.Albert  Kivinen  jaotel- 
lessaan  suhtautumistapoja  pa¬ 
ranormaaleiksi  väitettyihin  il¬ 
miöihin  teoksessa  Paholaisen 
asianajaja  (Ursa  1989)  tunsi 
sentään  "todistamistaakan  peri¬ 
aatteesta  kiinnipitävän  P-kieltä- 
jän",  joka  on  selvästi  analogi¬ 
nen  näkökulma  kriittiseen  ateis¬ 
miin. 

Ilkka  Niiniluoto  on  uudes¬ 
sa  kirjassaan  Järki,  arvot  ja 
välineet  (Otava  1994)  esittä¬ 
nyt  paljon  perusteellisemman 
ja  kriittisemmän  jaottelun  täl¬ 
lä  ateismi-agnostisismi-teismi- 
linjalla.  Kirjan  luvussa  "Epäily, 
usko,  taikausko"  (s.  87-107) 
Niiniluoto  rakentaa  jaottelun¬ 
sa  Michael  Scrivenin  esityksen 
pohjalle  (hän  on  tutustunut  si¬ 
ihen  VA  6/90:ssä  käydyn  kes¬ 
kustelun  pohjalta!).  Skeptisis¬ 
mi  (skepsismi)  saa  siinä  oikean 
paikan. 

Kari  Saari 
puheenjohtaja 
Vapaa-ajattelijain  liitto  ry. 
Skepsis-aktiivi/Jyväskylä 


Ateismia  on 
kahta  lajia 

Kirjoitukseni  'Näkökulmia  se¬ 
litettyyn  ja  selittämättömään’ 
(Skeptikko  2/94)  on  tuonut  pa¬ 
lautetta  erityisesti  siltä  osin,  mi¬ 
ten  sijoitin  ateismin  erilaisten 
katsomusten  keskinäisessä  ver¬ 
tailussa,  niiden  suhtautumises¬ 
sa  tämän-  ja  tuonpuoleisuuteen. 
Pidän  tarpeellisena  tehdä  yh¬ 
den  olennaisen  täydennyksen: 
Ateismia  on  perustellusti  (aina¬ 
kin)  kahta  lajia,  joista  toista  ku¬ 
vaa  hyvin  nimitys  dogmaattinen 
ateismi  ja  toista  nimitys  kriitti¬ 
nen  ateismi. 

Kirjoituksessani  ja  siihen 
liittyvässä  taulukossa  käsittelin 
itse  asiassa  vain  dogmaattis¬ 
ta  ateismia  ja  sijoitin  sen  yh¬ 
teen  tieteisuskon  (skientismin) 
ja  puhtaan  materialismin  kans¬ 
sa.  Kriittisen  ateismin  pai¬ 
notukset  ovat  monin  keskeisin 
kohdin  toiset  ja  varsin  lähel¬ 
lä  skepsismiä,  joten  taulukosta¬ 
ni  jäi  puuttumaan  skepsismin, 
tieteen  ja  agnostisismin  rinnal¬ 
ta  kriittinen  ateismi.  Tästä¬ 
kin  täydennyksestä  voi  luonnol¬ 
lisesti  edetä  keskustelussa  mo¬ 
neen  suuntaan,  mutta  mielestä¬ 
ni  näin  tulee  kuitenkin  korjatuk¬ 
si  olennainen  puutos  yritykses- 
säni  tarkastella  selitettyä  ja  se¬ 
littämätöntä. 

Veli  Toukomies 

Tulevia  tapahtumia 


Yleisötilaisuudet  jatkuvat 

Skepsiksen  yleisötilaisuuksien  sarja  jatkuu  ko¬ 
ko  syksyn  ajan.  Ensimmäinen  tilaisuus  järjestet¬ 
tiin  Säätytalolla  Helsingissä  14.  syyskuuta,  jol¬ 
loin  psykiatrian  erikoislääkäri  Ben  Furman  pu¬ 
hui  aiheesta  Psykoterapia  -  huuhaa-auttamista¬ 
ko  tieteen  valepuvussa.  Tiistaina  11.10.  aiheena 
on  Evoluutioteorian  nykytila.  Alustaja  on  Luon¬ 
nontieteellisen  keskusmuseon  intendentti  Mikael 
Fortelius,  paikka  Porthania  III.  Hallituskatu  1 1 
ja  esitelmä  alkaa  kello  18.00.  Valitettavasti  tä¬ 
mä  lehti  ei  ehkä  ehdi  lukijoille  ennen  tilaisuutta. 

Muiden  tilaisuuksien  aiheina  ovat  tieteen 
vastaisuus  ja  tieteestä  tiedottaminen. 
Keskiviikko  16.11.  klo  18.00 
Miksi  ihmiset  kääntyvät  tiedettä  vastaan?  Alus¬ 
taja  professori  Ilkka  Niiniluoto  Helsingin 
yliopistosta.  Paikka:  Säätytalo,  Snellmaninka¬ 
tu  8-11,  Helsinki. 

Keskiviikko  14.12,  klo  18.00 
Miten  viestiä  tieteestä?  Alustaja  avoin.  Tilaisu¬ 
udessa  julkistetaan  myös  tämänvuotinen  Huu¬ 
haa-palkinnon  saaja.  Paikka:  Säätytalo,  Snell- 
mannink.  9-11,  Helsinki. 


Skepsis  mukana  Hengen 
ja  tiedon  messuilla 

Parailmiöiden  jokavuotinen  suurkatselmus  Hen¬ 
gen  ja  tiedon  messut  järjestetään  15.-16.  lo¬ 
kakuuta,  klo  10-18.  Paikka  on  Helsingin  Suo¬ 
malainen  yhteiskoulu  Haagassa,  Isonnevantie  8. 
Vanhan  tavan  mukaan  Skepsis  pyrkii  valista¬ 
maan  näyttelyvieraita  olemalla  itse  paikalla. 

*  *  * 

Seuraava  lehti 

Seuraava  Skeptikko  ilmestyy  joulukuussa.  Leh¬ 
teen  tarkoitettu  aineisto  pitäisi  olla  perillä  toimi¬ 
tuksessa  viimeistään  perjantaina  1 1 .  marraskuu¬ 
ta. 


Oikaisuja 

Skeptikon  viime  numeroon  pääsi  livahtamaan  muutamia  painovirheitä,  jotka  ovat  saattaneet  häm¬ 
mentää  lukijaa.  Artikkelissa  ’  Vaihtoehtolääkinnästä  vähän  tietoa’  tarkoitettiin  'silloista  sosiaali-  ja 
terveyshallitusta’,  nykyistä  STAKESia,  ei  sosiaali- ja  terveysministeriötä,  kuten  artikkelissa  virheel¬ 
lisesti  väitettiin. 

Artikkelissa  'Sähkömagneettista  saastetta?’  oli  puolestaan  vuosilukuvirhe.  Pirkka- lehti,  jota  ar¬ 
tikkelissa  referoitiin,  oli  ilmestynyt  viime  keväänä  eli  4.3.1994  eikä  50  vuotta  aiemmin. 

English  summary 


Skepsis  —  Needed 
or  Not? 

Editorial  by  Veli  Toukomies 
The  chairman  of  Skepsis,  Veli 
Toukomies  discusses  in  his  edi¬ 
torial  whether  Skepsis  is  needed 
or  not.  "This  question  has  been 
put  so  many  times  to  me  and 
other  sceptics,  that  I  try  to  give 
some  ansvvers  from  my  point  of 
view",  he  says. 

"People’s  need  to  run  af- 
ter  flim-flam  businesses,  how- 
ever  senseless  and  unjustified 
they  are,  seems  to  be  an  unfail- 
ing  natural  resource.  We  can- 
not  educate  ali  belivers,  but  I 
hope  that  we  are  able  to  affect 
newcomers  that  seek  for  mir- 
acles,  make  questions  or  want 
to  undergo  this  kind  of  ex- 
periments.  The  sceptics  take 
a  lot  of  trouble  in  protecting 
consumers  from  ali  kind  of 
svvindlers  in  this  business.  In 
this  sense  the  work  of  Skepsis 
is  not  only  needed  but  neces- 
sary." 

They  call  it 
hypnosis 

Ilpo  V.  Salmi 

Professor  Robert  A.  Baker  pub- 
lished  a  book  They  called  it 


Hypnosis  in  1990,  in  which  he 
gave  the  25  most  common  ar- 
guments  about  hypnosis.  Skep¬ 
tikko  asked  two  Finnish  ex- 
perts  for  their  comments  on  the 
claims  that  Baker  thinks  were 
false.  According  to  the  experts 
some  of  the  claims  were  partly 
true,  although  not  necessarily 
quite  justified.  "Baker  seems 
to  State  his  arguments  in  a  very 
sharp  way  so  that  he  can  show 
them  indefensible",  Salmi  says. 

Why  do  people 
believe  in  the 
paranormal? 

Marketta  Ollikainen 

Dr.  Marjaana  Lindeman-Viita- 
salo  says  that  peoples’  temp- 
tation  for  the  paranormal  can 
be  understood  by  studying  the 
bases  of  their  everyday  think- 
ing.  "People  tend  to  sim- 
plify  ambiguous  information 
with  linear  and  causal  expla- 
nations.  In  everyday  thinking 
she  or  he  does  not  necessary 
try  to  reach  accuracy  or  truth, 
but  rather  selects  information 
according  to  how  it  best  fits  in 
with  her  or  his  own  self  and 
with  the  idea  of  the  existing 
world. 

Science  does  not  give  an- 


swers  to  questions  like  mean- 
ing  of  life,  or  what  happens 
to  us  after  death.  Therefore 
many  people  find  it  easier  to 
believe  eg.  in  astrology,  which 
brings  order  to  the  complicated 
world",  she  says. 

New  Therapy  Law 

Timo  Kaitaro 

A  new  therapy  law,  which  took 
effect  in  July,  determines  the 
conditions  on  which  therapists 
and  other  personne!  in  health 
Service  can  carry  on  their  pro- 
fessions.  The  new  law  does 
not  prevent  anybody  from  giv- 
ing  therapies;  however,  it  re- 
quires  that  every  one  has  to 
have  proper  education  and  nec¬ 
essary  working  experience  be- 
fore  being  allowed  to  use  the 
title  of  a  professional  therapist. 

SKEPSIKSEN  JÄSENANOMUS 
JÄSENEKSI! 

Nimi  _ 


Jos  haluat  liittyä  Skepsiksen  jäse¬ 
neksi,  lähetä  oheinen  lomake  tai 
sen  kopio  täytettynä  Skepsiksen 
sihteerille  osoitteella 

Anneli  Aurejärvi 
Sireenitie  10b  A2 
01390  VANTAA 

Yhdistyksen  jäsenmaksu  (sisältää 
Skeptikko-lehden  tilauksen)  on  100 
mk  (alle  20- vuotiaille  30  mk),  jon¬ 
ka  voit  maksaa  yhdistyksen  tilille: 

PSP  800028-6371513. 


Ammatti  ja  koulutus  _ 

Lähiosoite  _ 

Postitoimipaikka  _ 

Puhelin _ 

Työpaikka  _ 

Työpaikan  lähiosoite  _ 

Postitoimipaikka  _ _ 

Puhelin  _ 

Kokemus  Skepsiksen  toimialaan  liittyvistä  asioista,  mahdolliset 
aihetta  sivuavat  julkaisut,  jäsenyys  muissa  tieteellisissä  yhdis¬ 
tyksissä,  erityiset  mielenkiinnon  kohteet  (käytä  tarvittaessa 
erillistä  paperia): 


Voit  myös  tilata  Skeptikko-lehden 
liittymättä  jäseneksi.  Tilausmak¬ 
su  on  sama  100  mk/vuosi.  Käy¬ 
tä  tilauslomakkeena  oheista  jäsen- 
anomusta  ja  ilmoita  vain  nimesi 
ja  osoitteesi  ja  merkitse  lomakkee¬ 
seen,  ettet  halua  liittyä  jäseneksi. 


Hyväksyn  Skepsis-yhdistyksen  säännöissä  määritellyn 
tarkoituksen  ja  toimintaperiaatteet  (ks.  seuraava  sivu) 
ja  haluan  liittyä  yhdistyksen  jäseneksi. 


Päiväys  _ 

Allekirjoitus 

SKEPSIS 


Skepsis  on  1987  perustettu  suomalaisten  skeptikkojen  yhdistys.  Skepsik¬ 
sen  toimintaperiaatteet  ovat  samantapaiset  kuin  yhdysvaltalaisen  CSICOPin 
(Committee  for  the  Scientific  Investigation  of  Claims  of  the  Paranormal), 
mutta  se  toimii  täysin  itsenäisesti  vaikkakin  yhteistyössä  CSICOPin  ja  mui¬ 
den  vastaavien  järjestöjen  kanssa. 

Yhdistyksen  säännöissä  mainitaan  Skepsiksen  tarkoituksesta  ja  periaatteis¬ 
ta  seuraavaa: 

Yhdistyksen  tarkoitus  on: 

-  Edistää  paranormaaleja  ilmiöitä  koskevien  väitteiden  objektiivista  ja  puo¬ 
lueetonta  tieteellistä  tutkimusta,  ottamatta  näiden  väitteiden  paikkansapi¬ 
tävyyteen  kantaa  apriorisin,  tutkimusta  edeltävin  perustein. 

-  Ylläpitää  tällaisesta  tutkimuksesta  kiinnostuneiden  ihmisten  verkostoa  se¬ 
kä  pitää  yhteyttä  vastaavanlaisiin  yhteisöihin  kotimaassa  ja  ulkomailla. 

-  Julkaista  paranormaaleja  ilmiöitä  koskevia  väitteitä  tutkivia  artikkeleja  ja 
kirjoja  sekä  laatia  tällaisia  väitteitä  sisältävien  julkaisujen  bibliografioita. 

-  Järjestää  alaan  liittyviä  kokouksia  ja  konferensseja  sekä  harjoittaa  valis¬ 
tus-  ja  tiedotustoimintaa. 

Yhdistys  on  poliittisesti,  aatteellisesti  ja  uskonnollisesti  sitoutumaton. 
Yhdistyksen  hallitus  voi  hyväksyä  anomuksesta  yhdistyksen  jäseneksi  yk¬ 
sityishenkilöitä  ja  oikeuskelpoisia  yhteisöjä,  jotka  hyväksyvät  edellä  mainitut 
yhdistyksen  periaatteet. 

Skepsis-yhdistyksen  tieteellinen 
neuvottelukunta 

